Hamzah sahkan penahanan bekas Pesuruhjaya Tinggi Bangladesh

Menteri Dalam Negeri Datuk Seri Hamzah Zainudin mengesahkan bekas Pesuruhjaya Tinggi Bangladesh ke Malaysia Mohammed Khairuzzaman kini ditahan pihak berkuasa negara ini.

Tanpa mendedahkan Mohammed Khairuzzaman ditahan atas kesalahan apa, beliau hari ini berkata penahanan itu dilakukan mengikut prosedur perundangan sedia ada, lapor Bernama.

“Segala apa berlaku adalah mengikut perundangan, kalau ada kesalahan kita akan tangkap.

“Jika ada permintaan dari negara asal yang kita rasa kebenarannya, kita akan lakukan (tangkapan) dan segala dilakukan mengikut prosedur,” katanya.

Hamzah diminta mengulas penahanan Mohammed Khairuzzaman yang dilaporkan media antarabangsa hari ini dalam sidang media selepas mempengerusikan Mesyuarat Jawatankuasa Induk Pengurusan Warga Asing Di Sabah (JKPWAS-INDUK) Bilangan 1 Tahun 2022 bersama Ketua Menteri Sabah Datuk Seri Hajiji Noor, di sini hari ini.

Menurut laporan media, Mohammed Khairuzzaman yang dilaporkan tinggal di Malaysia sebagai pelarian ditahan di rumahnya di Ampang semalam dan dijangka dihantar ke Bangladesh.

Memetik laporan media luar, Mohamed Khairuzzaman, seorang pesara tentera berpangkat mejar pernah dituduh terlibat dalam kes pembunuhan di penjara pada 1975 dan kemudiannya dibebaskan setelah dilantik sebagai pesuruhjaya tinggi ke Malaysia pada 2007 oleh kerajaan sementara ketika itu.

Setelah kerajaan Liga Awami dibentuk pada 2009, Mohammed dipanggil pulang ke Dhaka.

Dengan mengambil kira risiko jika kembali ke Bangladesh, Khairuzzaman memperoleh kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) di Kuala Lumpur dan terus tinggal di sini.


Saya orang baik, kenapa Anwar enggan bekerjasama? soal Dr Mahathir

Tun Dr Mahathir Mohamad mahu Ketua Pembangkang, Datuk Seri Anwar Ibrahim menjawab mengapa Pakatan Harapan (PH) enggan bekerjasama dengan gabungan politik diketuainya.

Pengerusi Penaja Gerakan Tanah Air (GTA) itu berkata masalahnya sekarang Presiden PKR itu yang tidak mahu bekerjasama dengan beliau walhal dirinya seorang yang baik dan mahu Anwar menjawab mengapa enggan menerima sebarang bentuk kerjasama dengannya.

“Soalan perlu diberikan kepadanya sama ada beliau akan bekerjasama dengan saya.

“Masalahnya beliau yang tidak mahu bekerjasama dengan saya. Saya adalah seorang yang sangat baik,” katanya dipetik laporan BH.

Dr Mahathir terdahulu berkata, GTA bersedia bekerjasama dengan mana-mana parti politik yang ‘sebulu’ tetapi setakat ini tidak mendedahkan parti mana yang dimaksudkannya itu.

Dalam perkembangan berkaitan, GTA akan PRU-15 menggunakan bendera dan logo Parti Pejuang.

Dr Mahathir berkata, ini disebabkan Dewan Rakyat dibubarkan sebelum sempat permohonan pendaftaran GTA sebagai sebuah parti politik diluluskan Jabatan Pendaftar Pertubuhan (RoS).

Beliau berkata, jika GTA diluluskan dalam masa terdekat, gabungan itu masih tidak boleh bertanding dengan logo sendiri.

“Seperti kita semua tahu kerajaan belum luluskan GTA tetapi tidak tunggu sehingga ia diluluskan, sebelum membubarkan Parlimen.

“Pembubaran bermakna GTA tidak dapat bertanding dengan nama GTA.

“Sebab itu kita membuat keputusan hari ini, iaitu kita akan bertanding dengan nama PEJUANG dengan menggunakan simbol Pejuang dan bendera Pejuang,” katanya.

Anwar sebelum ini mengkritik Dr Mahathir dalam ceramah politiknya kerana tidak berpuas hati selepas janji dimungkiri untuk melantiknya sebagai Perdana Menteri sebelum ini.


Remaja tanpa lesen memandu terbabit nahas maut ditahan

Polis menahan remaja lelaki tanpa lesen memandu kereta yang menyebabkan kematian seorang pemotong rumput warga Myanmar dalam nahas di Sungai Petani, hari ini.

Ketua Polis Daerah Kuala Muda Asisten Komisioner Zaidy Che Hassan berkata seorang lagi pemotong rumput cedera parah selepas dirempuh kenderaan pelbagai guna (MPV) di Jalan Pintasan Semeling, berhampiran Taman Malinja dekat Bedong.

Menurutnya mangsa yang maut itu lelaki dikenali sebagai Cinglowpa, 20, yang berasal dari Myanmar manakala rakan senegaranya Jamal Husson Fozol Haque, 33, patah bahu bahagian kanan.

“Sebelum kejadian kira-kira 11 pagi itu, Cinglowpa sedang berehat di bahu jalan manakala rakannya sedang duduk di atas motosikal jenis Honda Wave yang diparkir di situ selepas bekerja.

“Secara tiba-tiba, MPV jenis Perodua Alza yang dipandu laju remaja lelaki berusia 16 tahun telah hilang kawalan sebelum terbabas ke bahu kiri jalan dan melanggar pokok. MPV itu kemudian terus melanggar kedua-dua mangsa,” katanya dalam kenyataan di sini, hari ini.

Beliau berkata akibat pelanggaran itu, mangsa maut di tempat kejadian akibat kecederaan parah di bahagian kepala manakala remaja berkenaan tidak mengalami sebarang kecederaan.

“Mayat mangsa telah dihantar ke Hospital Sultan Abdul Halim (HSAH), Sungai Petani untuk proses bedah siasat dan mangsa yang cedera parah juga telah dihantar ke hospital sama untuk rawatan lanjut.

Remaja berkenaan telah ditahan untuk siasatan lanjut dan kes disiasat mengikut Seksyen 41(1) Akta Pengangkutan Jalan 1987,” katanya.


Hadi akui kecewa dengan sikap biadab UMNO

Datuk Seri Abdul Hadi Awang selepas mengunci mulut sejak berakhir Perhimpunan Agung UMNO 2020 (2020) baru-baru ini akhirnya membuka mulut dengan membidas UMNO yang bersikap biadab kerana menghentam Bersatu dalam perbahasan pemimpin mereka.

Presiden PAS itu berkata UMNO tidak sewajarnya bercakap kasar kepada rakan dan menjadi punca kepada perpecahan sesama agama serta bangsa.

“Ummah yang dimaksudkan ialah umat Islam dan juga kalangan bukan Islam yang tidak ekstrem. Inilah agenda perpaduan kita.

“Maka jangan kita berkasar terhadap rakan kita. Sebaliknya kita mesti menjalinkan hubungan bersaudara dan berukhuwah sesama kita.

“Jangan pula kita menjadi sebab berlakunya perpecahan. Bersabar dan jadilah pendamai,” katanya dalam satu kenyataan.

Ahad lalu, Hadi terus beredar pulang keluar dari Dewan PWTC dan mengunci mulut tanpa sebarang komen sebaik selesai ucapan dasar yang disampaikan oleh Presiden UMNO, Datuk Seri Ahmad Zahid Hamidi pagi ini.

Abdul Hadi yang dikawal ketat diiring keluar dari dewan dan enggan memberikan sebarang komen apabila ditanya wartawan berhubung ucapan dasar yang disampaikan Zahid.

Jelas kekecewaan diraut wajah Abdul Hadi semasa berjalan keluar dan satu komen pun tidak keluar daripada mulut presiden parti Islam apabila ditanya mengenai pendiriannya selepas mendengar ucapan yang diberikan oleh Zahid.


Isu anak Loh: Usah dibiar berulangnya tragedi Natrah

Pada 21 Febuari 2022 iaitu lebih sebulan lalu Mahkamah Tinggi Kuala Lumpur telah membenarkan permohonan habeas corpus ibu tunggal Puan Loh Siew Hong untuk mendapatkan semula hak penjagaan tiga anaknya, dua perempuan kembar 14 tahun dan seorang lelaki 10 tahun.

Kes Puan Loh ini cukup rumit kerana ia bukan sekadar krisis rumahtangga biasa antara suami dan isteri, tetapi ia turut melibatkan hak penjagaan anak-anak yang telah pun menukar agama dari agama asal Hindu kepada Islam pada Julai 2020.

Si suami bertindak menukar agama anak-anaknya, dan anak-anaknya itu kemudiannya telah dipelihara oleh keluarga Islam yang telah membesarkan mereka dan memberikan pendidikan agama yang sempurna sehingga kedua yang perempuan telah kini mengenakan pakaian lengkap menutup aurat dan dilaporkan menghafaz sebahagian al-Quran manakala si lelaki pula pernah menjadi juara pertandingan muazzin.

Ramai khasnya umat Islam yang risau, bukan pada krisis rumahtangga pasangan ini, tetapi lebih pada nasib dan masa depan anak-anak yang telah Islam itu.

Tidak menjadi masalah jika Puan Loh mahu menjaga anak-anak kandungnya itu, itu hak beliau. Tetapi masalahnya, anak-anaknya itu kini telah menganut Islam, rakyat Malaysia beragama Islam bimbang adakah Puan Loh akan bertindak menukar agama anak-anaknya untuk kembali menganut agama asalnya iaitu Hindu, apakah ini akan berlaku setelah Puan Loh mendapat hak penjagaan?

Kes ini mengingatkan kita semua pada Tragedi Natrah atau Maria Hertogh yang berlaku lebih 72 tahun lalu di Singapura. Ia kes perebutan anak yang terpisah angkara perang dunia. Maria, 5 tahun kemudiannya dibela oleh suatu keluarga Islam dan dimasukkan Islam dengan mengambil nama Natrah.

Pada usia 13 tahun penjaganya Che Aminah Mohamad telah mengahwinkan Natrah dengan seorang guru, Mansor Adabi kerana bimbangkan Natrah dituntut oleh ibu bapa asalnya.

Mahkamah di Singapura yang ketika itu di bawah penjajahan British telah kemudiannya memerintahkan Natrah diserahkan kembali kepada keluarga kandungnya di Belanda manakala bapanya nanti diberi kuasa menentukan agama Natrah.

Natrah dipisahkan dari suaminya dan kemudian pihak berkuasa Singapura mematuhi perintah mahkamah telah menghantarnya pulang ke Belanda dan akhirnya dikembalikan ke agama asalnya iaitu Kristisan.

Walaupun kes ini asalnya kes perebutan hak menjaga seorang gadis, tetapi ia meletus menjadi satu insiden besar kerana gadis itu telah memeluk Islam dan berkahwin mengikut hukum Islam.

Usaha menyerahkannya kembali ke ibu bapa asal dilihat oleh umat Islam ketika itu sebagai usaha memurtadkan seorang gadis Islam dan menghina agama Islam.

Akibatnya berlaku rusuhan kaum di Singapura sehingga mengorbankan 18 nyawa manakala lebih 200 lagi telah tercedera. Darurat terpaksa diisytiharkan.

Berita berkaitan: Kenapa Loh mahu tukar agama anak-anak setelah dapat penjagaan?

Kini setelah negara bebas merdeka, Islam sebagai agama Persekutuan, dan anak-anak bangsa memegang teraju negara, sekali lagi kes hak penjagaan anak-anak bakal meletus menjadi isu agama laksana Natrah.

Pada 25 Mac baru-baru ini Puan Loh telah memohon perintah semakan di Mahkamah Tinggi Kuala Lumpur, bahawa proses pengislaman anak-anaknya yang dibuat hampir dua tahun lalu telah dilakukan tanpa izinnya.

Melalui tindakannya Puan Loh telah menamakan Pejabat Pendaftar Mualaf, Majlis Agama Islam Perlis, Mufti Perlis dan kerajaan negeri Perlis sebagai reponden. Beliau turut memohon agar mahkamah membatalkan pengislaman anak-anaknya itu dan diisytiharkan sebagai penganut Hindu.

Apakah yang mendorong Puan Loh untuk memohon menukar agama anak-anaknya yang tidak berdosa itu? Beliau telah pun peroleh hak penjagaan ke atas mereka, apa perlu menukar agama mereka?

Tidakkah Puan Loh sedar tindakannya itu boleh membangkitkan kemarahan umat Islam dan jika tidak ditangani dengan baik tidak mustahil apa yang berlaku di Singapura 72 tahun lalu boleh pula berulang.

Siapakah penasihat-penasihat kepada Puan Loh sebenarnya? Adalah difahamkan beberapa pimpinan DAP khasnya dari Pualu Pinang terlibat dalam menghasut dan mempengaruhi Puan Loh.

Kita tidak faham mengapa Puan Loh perlu mengambil jalan berkonfrantasi dengan pihak berkuasa Islam, dengan umat Islam yang selama ini cukup sabar dan tidak mahu menganggu urusan Puan Loh dan anak-anaknya. Malah ketika Puan Loh berkrisis dengan bekas suaminya, anak-anaknya dipelihara dan diasuh oleh orang Islam secara sukarela.

Tetapi memilih untuk mengambil pendekatan ekstrem seumpama ini ternyata mencabar kesabaran umat Islam yang cukup sensitif dalam isu murtad terutama yang melibatkan anak-anak seperti anak-anak Puan Loh yang telah menerima dan terdedah kepada Islam.

Sepatutnya Puan Loh dinasihatkan agar mengambil jalan damai. Berunding dan berbincanglah dengan semua pihak agar satu jalan penyelesaian yang terbaik dapat diambil demi kebajikan dan masa depan anak-anak tadi.

Tetapi ternyata Puan Loh telah dibakar dan dihasut oleh penasihat-penasihatnya yang kononnya memburuk-burukkan Islam, dan pihak berkuasa agama.

Kononnya hak beliau dicabuli, hak anak-anaknya juga begitu. Jika Puan Loh cukup membenci dan memarahi bekas suaminya sekalipun janganlah sampai Islam diheret sebagai penyumbang pada krisis dan masalah rumahtangganya.

Kini ternyata Puan Loh rela memilih jalan berkonfrontasi.

Saya yakin umat Islam tidak akan mendiamkan diri. Di Singapura 72 tahun lalu, walaupun ketika dijajah namun api kecintaan pada agama dan pembelaan akidah individu Islam yang lain tidak pernah sesekali terpadam. Mereka sanggup bangun dalam keadaan terbelenggu.

Umat Islam perlu bersatu menghadapi tentangan ini. Parti-parti politik Melayu Islam sama ada di pihak kerajaan mahupun pembangkang sepatutnya mengetepikan perbezaan mereka dan memberi tumpuan khas kepada kes yang sensitif ini.

NGO-NGO dan tokoh-tokoh Islam tempatan sepatutnya mengumpulkan kekuatan, mencari jalan bagaimana menyelamatkan akidah anak-anak yang tidak berdosa ini.

Jika perlu melibatkan pihak Istana sebagai payung ummah, maka segeralah lakukan. Kerajaan juga sama ada Perdana Menteri mahupun Menteri di JPM Hal Ehwal Agama perlu mengambil langkah proaktif menenangkan suasana, memberikan jaminan kepada umat Islam bahawa malapetaka seumpama kes Natrah tidak akan berlaku di tanah air tercinta ini.

Kita tidak punya banyak masa, jangan sampai kes murtad berlaku di depan mata, tetapi kita tidak mampu lakukan apa-apa.

(Sempena bulan Ramadhan yang penuh barakah bermula 3 April ini ayuh semua kita solat hajat dan panjatkan doa kehadrat Allah SWT yang Maha Mendengar agar melindungi akidah anak-anak yang tidak berdosa ini.)

Roslan Shahir Datuk Mohd Shahir
Setiausaha Badan Perhubungan PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Laporan situasi Covid-19 negara dibentang kepada MPN: Muhyiddin

Laporan terkini situasi Covid-19 negara akan dibentangkan oleh Kementerian Kesihatan (KKM) kepada Majlis Pemulihan Negara (MPN) yang dijadualkan bersidang pada 26 Julai ini, selain laporan berhubung pengurusan ekonomi negara.

Pengerusi MPN Tan Sri Muhyiddin Yassin berkata walaupun kes Covid-19 dalam negara menunjukkan peningkatan ketara sejak kebelakangan ini, beliau yakin keadaan adalah terkawal.

“…logistik seperti katil hospital, keupayaan menguruskan (kes) setakat ini tidak menjadi masalah, tempoh dua tahun telah memberikan cukup banyak pengalaman menguruskan Covid-19,” katanya kepada pemberita selepas melancarkan Blood Donation Drive 2022 anjuran Tan Sri Muhyiddin Charity Golf Foundation (TSMCGF) di Mid Valley Mega Mall di sini hari ini.

“Covid-Covid lah… tapi orang hendak hidup, hendak cari makan, ada pekerjaan, nak hidupkan semula industri dan kegiatan ekonomi, supaya ekonomi negara tidak terus terjejas teruk sebagaimana berlaku masa lepas,” tambahnya menurut laporan Bernama.

Katanya Pelan Pemulihan Negara 2.0 yang sedang disiapkan MPN akan mengambil kira langkah-langkah holistik yang wajar diambil berkaitan ekonomi memandangkan rakyat ketika ini terbeban dengan masalah inflasi, kenaikan harga barang dan bermacam isu lain.

Mengenai kempen derma darah hari ini Muhyiddin berkata ia merupakan acara tahunan TSMCGF yang masuk tahun kesembilan, dan penganjuran kali ini disasar mengumpulkan lebih 600 pek darah.

Kempen derma darah yang berlangsung hari ini dan esok di pusat membeli-belah Mid Valley Mega Mall itu adalah program kolaborasi TSMCGF dengan Pusat Darah Negara and IGB Real Estate Investment Trust.

Sementara itu, Muhyiddin ketika melawat Pelabuhan Klang, semalam berkata pandemik Covid-19 telah menjejaskan operasi pelabuhan di seluruh dunia sehingga menyebabkan kebanyakan pelabuhan tidak dapat beroperasi.

“Alhamdullilah, melalui Pelan Pemulihan Negara (PPN) yang menjadi panduan bagi pembukaan sektor ekonomi dan sosial secara selamat dan teratur, pelabuhan negara masih dapat beroperasi dengan gangguan yang minimum.

“Malahan, lebih 10,000 pekerja di Pelabuhan Klang telah berjaya divaksinasi dengan dalam tempoh seminggu melalui Program Imunisasi Industri Covid-19 Awam Swasta (PIKAS) yang diselenggarakan bersama oleh Kementerian Kesihatan Malaysia dan Kementerian Perdagangan Antarabangsa dan Industri (MITI),” katanya.

Menurutnya walaupun terdapat trend peningkatan pengendalian kontena di pelabuhan Malaysia, sektor ini masih terdedah kepada kesan pandemik Covid-19 dan ketidakstabilan geopolitik antarabangsa.

“Terdapat penyusutan pada bulan Mac 2022 bagi pengendalian kontena (11.9%) dan jumlah kargo (8.7%) berbanding bulan Mac 2021 di pelabuhan-pelabuhan utama negara.

“Antara isu yang dihadapi oleh pengendali pelabuhan adalah konflik Rusia-Ukraine dan penutupan sektor ekonomi negara China yang telah menjejaskan bekalan rantaian global serta keperluan menambah baik infrastruktur di pekarangan kawasan pelabuhan.

“Dengan kapasiti pelabuhan yang semakin meningkat, jaringan infrastruktur di sekitar kawasan pelabuhan perlu dipertingkatkan bagi memastikan kelancaran proses logistik,” katanya.

Menurutnya, dengan input yang diberi serta yang diperoleh daripada lawatan ini, mesyuarat MPN akan membincangkan serta mengemukakan syor penambahbaikan kepada Kerajaan.

Pemulihan sektor ini katanya perlu diberi perhatian serius memandangkan 90 peratus kargo Malaysia dikendalikan melalui sektor perkapalan.

“Sektor ini perlu diperkukuh bukan sahaja untuk memastikan kedudukan Malaysia kekal berdaya saing di peringkat perdagangan antarabangsa, tetapi juga kerana sektor logistik ini mempunyai peluang untuk berkembang maju dan memberi manfaat besar kepada ekonomi negara termasuk dari segi menyediakan peluang pekerjaan.

“Dengan langkah-langkah strategik dan kerjasama padu antara Kerajaan dan pihak swasta, saya optimis bahawa sektor ini bukan sahaja akan terus pulih, tetapi akan berkembang pesat dan mengatasi pencapaian prapandemik dengan cemerlang, insya-Allah,” katanya.


Presiden UMNO ‘tak sedar’ Pelan Pemulihan Ekonomi sudah dilancar

Presiden UMNO, Datuk Seri Ahmad Zahid Hamidi dilihat mula ‘merendahkan suaranya’ dengan mengajak rakyat bersama-sama membantu kerajaan memulihkan ekonomi negara.

Tetapi, kenyataan yang dikeluarkan malam tadi menimbulkan kekeliruan apabila beliau mengatakan adalah lebih baik Pelan Pemulihan Ekonomi (PPE) dirangka dan diserap sebagai ‘ekonomi patriotisme’ bagi memulihkan negara bangsa.

“Saya melihat dalam situasi pandemik Covid-19 yang belum berakhir, alangkah elok sekiranya Pelan Pemulihan Ekonomi (PPE) dapat dirangka dan diserap sebagai ‘patriotisme economic’ bagi memulihkan negara bangsa.

“Saya melihat pada saat ini orang ramai dan pakar boleh menyumbangkan idea tentang apa yang boleh dilakukan bagi menghidupkan semula sektor ekonomi sekaligus menyemarakkan pembangunan negara.

“Boleh saya katakan ekonomi negara ketika ini tenat dan kita tidak boleh bergantung harap hanya pada kerajaan. Maka dalam situasi yang serba mencabar, rakyat boleh menzahirkan ilham bagaimana mahu memulihkan ekonomi dengan kerajaan wajar menerima buah fikiran mereka,” kata Zahid.

Ekonomi patriotisme itu adalah agenda yang beliau bentangkan pada Perhimpunan Agung UMNO (PAU) minggu lalu, sekali gus menjadi kerangka manifesto UMNO dan Barisan Nasional (BN) bagi menghadapi Pilihan Raya Umum Ke-15 (PRU15) akan datang.

Namun, tidak pasti sama ada beliau sedar atau tidak bahawa PPE telah dilancarkan oleh kerajaan Perikatan Nasional (PN) sejak awal bermulanya pandemik Covic-19, bagi mengurangkan beban rakyat dan merancakkan semula sektor ekonomi negara.

Antara PPE yang dilancarkan ialah Pakej Rangsangan Ekonomi Prihatin Rakyat (PRIHATIN) berjumlah RM250 bilion yang akan memberikan manfaat kepada segenap lapisan masyarakat terutamanya kepada golongan B40 dan M40. Ia dilancarkan pada 27 Mac 2020.

Pada 5 Jun kerajaan juga melancarkan Pelan Jana Semula Ekonomi Negara (PENJANA) dengan peruntukan berjumlah RM35 bilion bagi memulihkan sektor ekonomi negara.

Turut dilancarkan ialah Pakej Bantuan Perlindungan Ekonomi dan Rakyat Malaysia (PERMAI) serta Program Strategik Memperkasa Rakyat dan Ekonomi (PEMERKASA).


12 permohonan warga Bangladesh dilulus kerakyatan setakat Jun

Seramai 12 warga Bangladesh yang memohon kerakyatan Malaysia sudah diluluskan setakat Jun lalu, Dewan Rakyat diberitahu hari ini.

Dewan Rakyat dimaklumkan terdapat 55 permohonan dibuat warga Bangladesh untuk menjadi rakyat Malaysia dan hanya 12 sahaja mendapat keluluskan.

Permohonan itu dalam tempoh 12 tahun bermula 2010, yang mana setiap permohonan diluluskan mengikut Perkara 19(1) Perlembagaan Persekutuan, iaitu permohonan kewarganegaraan melalui penaturalisasian membabitkan individu berusia 21 tahun ke atas.

“Berdasarkan rekod Jabatan Pendaftaran Negara (JPN), jumlah permohonan kewarganegaraan di bawah Perkara 19(1) Perlembagaan Persekutuan yang telah dimohon oleh warga Bangladesh dari 2010 hingga 30 Jun 2022 adalah sebanyak 55 permohonan.

“Daripada jumlah itu, seramai 12 pemohon telah dianugerahkan dengan taraf kewarganegaraan Malaysia,” menurut Kementerian Dalam Negeri (KDN) dalam jawapan bertulis.

Jawapan itu bagi menjawab soalan Ahli Parlimen Labis Pang Hok Liong (Pakatan Harapan) yang meminta perincian kriteria dan jumlah warganegara Bangladesh telah diberikan kerakyatan Malaysia antara 2010 hingga 2021.

Katanya, sebanyak tiga permohonan diluluskan pada 2010 serta tiga lagi permohonan diluluskan pada 2011, disusuli pada 2013 (satu), 2014 (dua), 2015 (dua) dan 2016 (satu).

Selepas 2016, tiada sebarang kelulusan permohonan kewarganegaraan Malaysia diluluskan kepada pemohon warga Bangladesh sehingga Jun lalu.


Krisis Palestin-Israel: Malaysia sokong penyelesaian adil, kata PM

Malaysia menyokong Penyelesaian Dua Negara atau Two-State Solution berdasarkan garis sempadan sebelum tahun 1967, dengan Baitulmaqdis sebagai ibu negara Palestin sebagai satu-satunya jalan penyelesaian terhadap konflik Palestin-Israel.

Perdana Menteri, Tan Sri Muhyiddin Yassin berkata, penyelesaian ini dilihat paling adil dan saksama dan Malaysia akan terus komited untuk menyokong segala usaha ke arah resolusi berkenaan.

“Malaysia akan terus memberikan sumbangan secara dua hala kepada Palestin selain sumbangan kepada badan-badan antarabangsa,” katanya dalam perutusan khas mengenai Palestin hari ini.

Pada perutusan khas itu, Perdana Menteri turut memakai selendang yang biasa digunakan oleh masyarakat untuk menyatakan solidariti kepada Palestin, selain membaca doa untuk mereka.

Dalam pada itu katanya, Malaysia akan menerajui bersama-sama dengan Indonesia dan Brunei untuk mengeluarkan satu kenyataan bersama bagi mengutuk sekeras-kerasnya serangan zalim regim Israel terhadap Palestin ketika ini.

“Sementara itu Pertubuhan Kerjasama Islam (OIC) akan mengadakan mesyuarat tergempar terbuka secara maya iaitu Mesyuarat Jawatankuasa Eksekutif OIC di peringkat menteri luar untuk membincangkan perkembangan terkini di Palestin yang dijangka akan berlangsung pada 16 mei 2021, di mana kerajaan Malaysia akan diwakili oleh menteri luar negeri,” katanya.

Sementara itu, Perdana Menteri berkata, melalui Akaun Amanah Kemanusiaan Rakyat Palestin (AAKRP) seliaan Kementerian Luar Negeri, Malaysia telah menyumbang sebanyak AS$10,000 kepada Masjid Al-Aqsa pada tahun 2020 dan sumbangan tersebut telah disalurkan kepada Kementerian Awqaf, Jordan.

Sementara itu menurut Muhyiddin lagi bagi membantu kerajaan Palestin membendung wabak pandemik Covid-19, kerajaan Malaysia turut menghulurkan bantuan kepada Palestin dalam bentuk barangan perubatan, iaitu 1 juta pelitup muka, 500,000 pelindung muka (face shields) dan 500,000 sarung tangan getah.

“Sumbangan tersebut telah dihantar menerusi pesawat sewaan khas ke Amman, Jordan pada 10 Mei 2020,” katanya.

Perdana Menteri memaklumkan, bagi tahun 2020 juga Malaysia telah menyumbang sebanyak USD120,000 kepada United Nations Relief and Works Agency in the Near East (UNRWA) bagi menampung kos operasi dan programnya bagi tahun tersebut.

Katanya, Malaysia telah memberikan sokongan yang padu serta sumbangan kepada UNRWA secara konsisten sejak tahun 1978 dan sejak tahun 2015, Malaysia telah menyumbang sebanyak USD600,000 kepada UNRWA.

“Saya juga ingin mengucapkan terima kasih dan mengalu-alukan keprihatinan badan-badan bukan kerajaan (NGO) di Malaysia serta rakyat Malaysia yang sentiasa membantu rakyat Palestin,” katanya.


Thailand mula program suntikan dos penggalak 24 September

Individu yang menerima dua dos vaksin Sinovac Covid-19 antara Mac dan Mei lalu akan menjadi kelompok pertama yang layak menerima suntikan penggalak AstraZeneca mulai 24 September ini.

Menteri Kesihatan Awam Thailand, Anutin Charnvirakul berkata individu yang melengkapkan dua dos suntikan vaksin Sinopharm juga akan menerima suntikan penggalak, tetapi tarikhnya belum ditetapkan.

“Buat masa ini keutamaan diberikan kepada individu yang telah melengkapkan suntikan Sinovac antara Mac dan Mei lalu,” katanya hari ini sambil menjelaskan penerima Sinopharm juga akan mendapat doa penggalak Astraeneca.

Kerajaan Thailand sebelum ini merancang menawarkan suntikan penggalak kepada rakyatnya yang telah melengkapkan dua dos Sinovac dan Sinopharm, kedua-duanya keluaran China.

Sinovac dikeluarkan syarikat biofarmaseutikal China Sinovac Biotech Ltd, manakala Sinopharm adalah keluaran China National Pharmaceutical Group Corporation, syarikat berkaitan kerajaan China.

Tawaran suntikan dos penggalak kepada orang ramai dibuat setelah majoriti kakitangan kesihatan Thailand menerima dos ketiga masing-masing.

Sehingga hari ini, sebanyak 42.27 juta dos vaksin Covid-19 telah diberikan kepada rakyat Thailand, dengan hanya lebih 20 peratus sahaja daripada populasinya yang lengkap divaksin. Kebanyakan vaksin yang diberi ialah Sinovac dan AstraZeneca.

Pentadbir Makanan dan Ubat-Ubatan Thailand pula meluluskan penggunaan kecemasan vaksin Moderna kepada kanak-kanak berusia 12 hingga 17 tahun. Sementara, pemberian vaksin Pfizer kepada pelajar sekolah pula akan bermula bulan depan sebelum sesi persekolahan dibuka November ini.

Sementara itu, Pusat Pentadbiran Situasi Covid-19 negara itu melaporkan 171 kematian berkaitan Covid-19 dicatatkan dalam tempoh 24 jam lalu. Sejak kes kematian pertama akibat Covid-19 direkodkan tahun lalu, sehingga kini 15,124 pesakit telah meninggal dunia.

Daripada jumlah itu, 15,030 pesakit meninggal dunia ketika gelombang terbaharu dan terburuk penularan Covid-19 bermula 1 April lalu.

Dalam tempoh 24 jam itu juga, 14,555 jangkitan baharu dikesan, dan 13,691 lagi sembuh. Thailand kini merekodkan 129,421 kes aktif.

Sejak permulaan penularan virus Covid-19 awal tahun lalu, Thailand mencatatkan lebih 1.44 juta kes positif, dengan 1.42 juta kes direkodkan ketika gelombang ketiga bermula 1 April lalu. – Agensi


KKM kesan 1,544 kes Covid-19 semalam, dua kematian di Selangor

Kementerian Kesihatan (KKM) mengesan sebanyak 1,544 kes baharu Covid-19 seluruh negara semalam.

Sementara itu, dua kes kematian baharu akibat Covid-19 juga dilaporkan semalam, kedua-dua direkodkan di Selangor.

Kes harian tersebut menjadikan jumlah terkumpul kes Covid-19 kini meningkat kepada 4,492,864 kes dengan kes aktif setakat ini adalah sebanyak 25,148 kes, meningkat 9.6 peratus berbanding 14 hari lalu.

Sejak wabak ini mula menular pada Mac 2020, sejumlah 35,645 kes kematian sudah dilaporkan.

Sebanyak 98 kematian akibat Covid-19 dilaporkan setakat bulan ini. Sebagai perbandingan, sebanyak 564 kes kematian dilaporkan bulan lalu dan 2,235 kes pada Mac.

Sebanyak 1,078 pesakit Covid-19 dirawat di hospital dengan 39 daripadanya ditempatkan di unit rawatan rapi.

Sementara bilangan kemasukan pesakit sedikit menurun sejak minggu lalu, jumlah yang dirawat di ICU dilihat tidak banyak berubah.

Selangor mencatatkan jumlah kemasukan ke hospital tertinggi semalam iaitu sebanyak 128 kes diikuti Johor (100) dan Sabah (49).


Mohd Khalid Pengarah Cawangan Khas Bukit Aman ganti Baharuddin

Timbalan Pengarah Cawangan Khas Bukit Aman, Datuk Mohd Khalid Ismail dilantik sebagai pengarah di cawangan sama berkuat kuasa esok (8 April 2023).

Setiausaha Polis Datuk Noorsiah Mohd Saaduddin dalam satu kenyataan hari ini berkata Mohd Khalid akan mengambil alih jawatan daripada Datuk Baharuddin Ahmad.

“Berkuat kuasa 8 Mei, Baharuddin akan menjawat jawatan Timbalan Ketua Pengarah (Komunikasi Strategik) Keselamatan Negara di Majlis Keselamatan Negara, Jabatan Perdana Menteri.”

Beliau berkata kenaikan pangkat Mohd Khalid disusuli dengan memangku Gred VUYA5 (JUSA A).


Membatalkan puasa dengan makan bagi tujuan berjimak kena kafarah?

“Betulkah ustazah sekiranya kita membatalkan puasa dengan makan dan minum dahulu bagi tujuan berjimak, tidak perlu membayar kafarah? Adakah dibolehkan seperti itu?”

Saya menerima banyak soalan lebih kurang di atas, maka kami cuba menyusun jawapan dengan harmoni.

Sebelum lebih jauh, apa itu kafarah?

Dari sudut bahasa ialah menutup, manakala dari sudut istilah ialah perbuatan menunaikan kewajipan berbentuk harta atau tubuh badan disebabkan meninggalkan sesuatu tanggungjawab atau kewajipan hukum syarak.

Terdapat banyak jenis kafarah yang telah ditetapkan syarak seperti kafarah sumpah, kafarah nazar dan sebagainya. Namun di dalam perbincangan kita pada kali ini adalah bagi kafarah bersetubuh di siang hari pada bulan Ramadan, iaitu:

1. Membebaskan hamba.
2. Berpuasa 2 bulan berturut-turut.
3. Memberi makan 60 orang miskin.

Hukum membatalkan puasa Ramadan dengan sengaja tanpa keuzuran

Perlu diingati bahawa berbuka puasa dengan sengaja di siang hari bulan Ramadan adalah HARAM dan merupakan DOSA YANG AMAT BESAR.

Daripada Abu Hurairah r.a. bahawa Nabi SAW bersabda:

مَنْ أَفْطَرَ يَوماً مِنْ رَمَضَانَ في غَيْرِ رُخْصَةٍ رَخَّصَهَا الله لَهُ ، لمَ ْيَقْضٍ عَنْهُ صِيَامُ الدَّهْرِكُلُّهُ وَإِنْ صَامَهُ

Maksudnya: “Sesiapa yang berbuka puasa sehari daripada Ramadan tanpa sebarang rukhsah (keringanan) yang diizinkan Allah, nescaya tidak memadai sekalipun dia qada’ puasa tersebut walaupun selama-lamanya.” (HR Abu Daud)

Imam Ibnu Hajar al-Haithami juga menyebutkan bahawa betapa besarnya kesalahan meninggalkan puasa dengan sengaja terutamanya di bulan Ramadhan. Hal ini jelas seperti yang disebutkan beliau:

الْكَبِيرَةُ الْأَرْبَعُونَ وَالْحَادِيَةُ وَالْأَرْبَعُونَ بَعْدَ الْمِائَةِ: تَرْكُ صَوْمِ يَوْمٍ مِنْ أَيَّامِ رَمَضَانَ، وَالْإِفْطَارُ فِيهِ بِجِمَاعٍ أَوْ غَيْرِهِ بِغَيْرِ عُذْرٍ مِنْ نَحْوِ مَرَضٍ أَوْ سَفَرٍ

Maksudnya: “Dosa besar yang ke 140 dan 141, meninggalkan puasa pada salah satu hari daripada hari-hari dalam bulan Ramadan, dan berbuka puasa padanya dengan persetubuhan atau selainnya tanpa sebarang keuzuran seperti sakit atau bermusafir.”

Dan di dalam kitab Fiqh Manhaji juga menyebutkan:

“Puasa Ramadan adalah salah satu daripada rukun Islam dan perkara fardu dalam agama yang mesti diketahui. Oleh itu, sesiapa yang mengingkari kewajipan, akan menjadi kafir dan disuruh bertaubat sebagaimana orang murtad.”

Jawapan persoalan utama

Bagi menjawab persoalan utama di atas, perbuatan membatalkan puasa dengan makan dan minum menjadi perbincangan ulama dan telah menghasilkan dua pendapat.

1. Pendapat Pertama: Tidak dikenakan kafarah

Pendapat ini adalah pendapat mazhab Syafiah dan merupakan pendapat yang masyhur dalam kalangan masyarakat kita. Hal ini adalah bersumberkan daripada Syeikh Wahbah Zuhaili di dalam kitab al-Fiqh al-Islami wa Adillatuhu yang menyatakan, sekiranya membatalkan puasa dengan makan, kemudian melakukan jimak maka tidak ada kafarah baginya.

Beliau juga menyatakan di dalam kitabnya yang lain, kitab al-Muktamad Fi al-Fiqh al-Syafie, bagi orang yang sengaja berbuka puasa dengan makan dan minum terdahulu sebelum berjimak adalah tidak dikenakan kafarah sebaliknya hanya diwajibkan qada puasa sahaja.

Tidak dikenakan kafarah kerana berdasarkan kepada beberapa keadaan seperti berikut:

1. Membatalkan puasa kerana berada dalam keadaan uzur.
2. Terlupa bahawa ia sedang berpuasa kemudian melakukan jimak.
3. Jahil tentang pengharamannya (bersetubuh di siang Ramadan).
4. Membatalkan puasa dengan makan dan minum kemudian melakukan jimak.
5. Bermusafir kemudian melakukan jimak.
6. Membatalkan puasa bukan di bulan Ramadan.

Namun, perlu diingati bahawa perbuatan ini tetap berdosa besar seperti yang disebutkan oleh Imam al-Baijuri di dalam kitab Hasyiah juga menyatakan:

“Dikecualikan (kafarah) dengan melakukan jimak (bersetubuh) apabila membatalkan puasanya dengan makan dan minum. Helah ini hanya menghilangkan kafarahnya sahaja bukan menghilangkan dosanya.”

2. Pendapat Kedua: Wajib dikenakan kafarah

Mazhab Abu Hanifah, Imam Malik dan Imam Ahmad menyatakan wajib dikenakan kafarah sekiranya membatalkan puasa dengan makan dan minum terdahulu sebelum melakukan jimak (bersetubuh).

Imam Ibnu Qayyim meletakkan ia perlulah melihat kepada maqasid dan tujuan perbuatannya iaitu sengaja berbuka puasa dengan makan dan minum untuk melakukan jimak (bersetubuh). Inilah disebutkan sebagai helah daripada dikenakan kafarah.

Walau bagaimanapun, melakukan helah untuk melakukan jimak ini tidak menggugurkan kewajipan membayar kafarah kerana melihat kepada tujuan asalnya.

Orang yang telah membatalkan puasa perlu imsak (menahan diri) atau tidak?

Maksud imsak ialah menahan diri daripada melakukan perbuatan makan, minum dan berjimak pada siang hari bulan Ramadan.

1. Pendapat Pertama: Perlu imsak

Pendapat ini menyatakan perlu imsak (menahan diri) daripada melakukan jimak (persetubuhan) sekalipun telah membatalkan puasa. Ini adalah berdasarkan dalil yang disebutkan di dalam al-Quran:

أُحِلَّ لَكُمْ لَيْلَةَ الصِّيَامِ الرَّفَثُ إِلَىٰ نِسَائِكُمْ

Maksudnya: “Dihalalkan bagi kamu pada malam hari puasa untuk bercampur (bersetubuh) dengan isteri-isteri kamu.”
(Surah al-Baqarah : 187)

Dalil ini adalah berlafaz umum tentang keharusan berjimak (bersetubuh) di malam hari bulan Ramadan. Daripada dalil ini juga, telah menghasilkan satu hukum disebaliknya iaitu pengharaman berjimak (bersetubuh) di siang hari bulan Ramadan.

Maka, sekalipun seseorang itu telah membatalkan puasanya, dia tetap perlu menahan dirinya daripada melakukan jimak di siang hari Ramadan berdasarkan dalil di atas. Hal ini kerana, bagi menjaga kesucian bulan Ramadan yang tidak membenarkan melakukan jimak di siang hari.

2. Pendapat Kedua: Tidak perlu imsak

Pendapat ini berpegang kepada tidak perlu imsak (menahan diri) daripada melakukan jimak (persetubuhan) kerana melihat kepada puasanya yang telah batal. Sekiranya dia menahan dirinya daripada melakukan perbuatan tersebut, ia tetap tidak memberi kesan kerana puasanya telah terbatal.

Walau bagaimanapun, seseorang itu tetap perlu menjaga dirinya daripada melakukan perbuatan tersebut di hadapan khalayak ramai termasuklah perbuatan makan dan minum.

Kesimpulan

1. Berbalik kepada soalan, ya betul, tidak dikenakan kafarah jika membatalkan puasa dengan makan dan minum terlebih dahulu kerana ingin melakukan jimak (persetubuhan) di siang hari pada bulan Ramadan mengikut pandangan Syafieah.

2. Namun, terdapat lagi satu pandangan ulama yang menyatakan tetap wajib dikenakan kafarah bagi orang yang sengaja membatalkan puasa dengan makan dan minum bagi tujuan melakukan jimak (persetubuhan).

3. Orang yang telah berbuka puasa dengan makan dan minum di siang hari bulan Ramadan perlulah imsak iaitu menahan dirinya daripada melakukan perbuatan jimak (bersetubuh) sepertimana orang berpuasa sehinggalah masuknya waktu azan Maghrib sebagai menghormati kesucian di bulan Ramadan.

4. Berdosa besar bagi mereka yang sengaja membatalkan puasa di siang hari bulan Ramadan tanpa sebarang keuzuran yang dibenarkan oleh syarak.

RUJUKAN:
1. Kitab Fiqh Manhaji karangan Syeikh Mustafa Dib al-Bugha
2. Portal Durar Sunniah, Mausuah Fiqhiah, Bahagian Kelima pada hukum-hukam yang terpisah
3. Portal Jabatan Mufti Wilayah Persekutuan, Irsyad Fatwa Siri 161, Kafarah bagi orang yang melakukan persetubuhan ketika berpuasa Ramadan dalam keadaan jahil.
4. Portal Jabatan Mufti Wilayah Persekutuan, Hukum bersetubuh dengan isteri ketika musafir dalam bulan Ramadan.

Ustazah Asma’ Harun


Ada apa dengan pelitup muka SIRIM?

Kecoh dalam media sosial apabila kerajaan mengumumkan pelitup muka bukan perubatan perlu ada cop SIRIM.

Penguatkuasaan yang sepatutnya mula dilaksanakan pada 5 Julai depan bagaimanapun ditangguhkan kerajaan kepada 1 Januari 2023 selepas mendapat ‘tentangan’ hebat daripada pengguna.

Seiring dengan pengumuman berkenaan, semua mempersoalkan sama ada pelitup muka berkenaan akan membuatkan seseorang itu tidak akan dijangkiti Covid-19 kerana kualiti dan keselamatan tinggi.

Malah ada juga pihak yang mempertikaikan kenapa selepas dua tahun bergelut dengan Covid-19 dan ketika negara berada pada fasa peralihan endemik baru ‘undang-undang’ berkenaan mahu dilaksanakan.

Mengikut kerajaan, tujuan penguatkuasaan pelitup muka perlu ada cop SIRIM bagi mengatasi lambakan barangan tersebut yang tidak berkualiti di samping menjaga kesejahteraan pengguna.

Kita tidak mempertikaikan alasan itu, malah tiada siapa mempertikaikan keperluan menggunakan pelitup muka yang kita semua tahu salah satu ‘perisai’ mengelakkan daripada dijangkiti virus pembunuh itu.

Bagaimanapun bolehkah pihak berkuasa memberi jaminan bahawa harga tidak akan naik dan pengguna tidak terbeban.

Bagi yang mampu, Alhamdulillah, namun bagi kumpulan B40, M40 yang kini bergelut dengan kenaikan harga barang, sudah pasti tertekan.

Ketika ini, tiada hari tanpa pelitup muka sama ada ke sekolah, tempat kerja, pasar termasuk bersiar-siar sejak kerajaan mewajibkan penggunaannya pada Ogos 2020.

Mengikut perkiraan, sehari seorang perlu keluarkan belanja antara 40 sen hingga RM2 untuk sekeping pelitup muka. Malah harga itu mungkin lebih mahal mengikut reka bentuk, kualiti dan pengeluar.

Bayangkan jika satu keluarga terdiri daripada lima orang dan kesemuanya bersekolah dan bekerja, berapa wang yang perlu dikeluarkan dalam sehari? Harga yang perlu dibayar untuk tujuh hari dan sebulan.

Sebelum ini juga, terdapat kes individu yang membasuh pelitup muka kerana tidak mampu membeli barangan tersebut.

Pensyarah Program Kesihatan Persekitaran dan Pekerjaan, Pusat Pengajian Sains Kesihatan (PPSK), Universiti Sains Malaysia (USM), Dr. Nurulilyana Samsuddin berkata, pelitup muka terdiri daripada lapisan hidrofobik, hidrofilik dan penapis.

“Lapisan hidrofobik adalah kalis air yang kebiasaannya bewarna biru diperbuat daripada bahan sintetik bukan tenunan seperti lapisan kapas dan lapisan hidrofilik pula diperbuat daripada kapas, campuran kapas atau polipropilena yang membenarkan serapan air berlaku.

“Jika pelitup muka dipakai secara berterusan, kita digalakkan menukar setiap empat hingga enam jam atau setelah pelitup muka menjadi lembab bagi mengelakkan kuman tersebar kepada pemakai,” katanya ketika ditemubual di konti radio Kelantan FM.

Tambah Nurulilyana, terdapat tujuh langkah mudah yang boleh diamalkan dalam menguruskan pelitup muka yang telah digunakan bagi mengelakkan penularan virus.

“Sebelum menyentuh atau membuka pelitup muka, basuh tangan terlebih dahulu dengan sabun atau menggunakan cecair pembasmi kuman ‘hand sanitizer’.

Kedua, buka pelitup muka dengan hanya memegang tali atau memutuskan tali. Kemudian, lipat atau gulung pelitup muka ke arah dalam. Pastikan pelitup muka yang telah dilipat, diikat agar ia tidak diterbangkan angin.

Seterusnya balutkan dengan tisu atau kertas dan masukkan ke dalam beg plastik sebelum dibuang ke dalam tong sampah yang berplastik dan bertutup. Akhir sekali, pastikan anda membasuh tangan dengan sabun.

“Majlis Keselamatan Negara (MKN) menyarankan agar pelitup muka perlu disimpan dengan betul ketika hendak makan iaitu dengan meletakkannya di dalam beg plastik yang diikat dan sebelum dipakai semula, tangan perlulah dibersihkan dengan sabun terlebih dahulu,” ujarnya.


Hajiji menghadap Juhar: Lima ADUN UMNO kecam tindakan Bung Moktar

Ketua Menteri (KM) Datuk Seri Hajiji Noor dijangka mengekalkan lima Ahli Dewan Undangan Negeri (ADUN) daripada UMNO dalam rombakan Kabinetnya, walaupun parti itu pada peringkat negeri menarik sokongan terhadapnya.

Ini kerana kelima-lima ADUN terbabit telah mengisytiharkan sokongan yang tidak berbelah-bahagi kepada Hajiji sebagai KM yang sah di sisi Perlembagaan Negeri Sabah.

Mereka juga turut mengecam tindakan Pengerusi Badan Perhubungan UMNO Negeri, Datuk Seri Bung Moktar Radin yang menarik sokongan kepada Hajiji, dan mendesak beliau meletak jawatan.

Lima ADUN itu ialah Menteri Pembangunan Masyarakat dan Kesejahteraan Rakyat, Datuk Shahelmey Yahya (Tanjung Keramat); Pembantu Menteri Kewangan, Datuk Jasnih Daya (Pantai Dalit); Pembantu Menteri Pertanian dan Perikanan Sabah, Datuk James Ratib (Sugut); Datuk Mohd Arsad Bistari (Tempasuk); dan Datuk Yusof Yacob (Sindumin).

Mereka adalah antara 18 ADUN BN Sabah, tetapi hanya 13 sahaja yang menyokong tindakan Bung Moktar menarik sokongan terhadap Hajiji.

Dalam kenyataan bersama petang ini, lima ADUN UMNO itu melahirkan kekecewaan di atas tindakan Bung Moktar dan ADUN parti itu yang lain, yang menarik sokongan kepada Hajiji dan gabungan Rakyat Sabah (GRS).

“Kami melahirkan rasa terkilan dan kesal kerana Sabah dan rakyatnya sekali lagi diheret ke dalam krisis politik oleh pihak yang tidak bertanggungjawab.

“Bersama-sama rakyat Sabah, kami berpegang teguh dengan kepercayaan bahawa ini bukan masanya untuk merebut kuasa politik. Sebaliknya, sudah tiba masanya untuk bersatu agar kerajaan negeri sekarang dan semua pihak dapat terus menumpukan masa, tenaga dan sumber untuk memulih dan memajukan ekonomi negeri serta meningkatkan taraf hiduprakyat.

“Kami telah dikejutkan oleh tindakan beberapa pihak tertentu khususnya Pengerusi Badan Perhubungan UMNO Negeri Sabah yang telah berusaha menjatuhkan kerajaan negeri Sabah yangsah.

“Sesungguhnya kami mengecam sekeras-kerasnya tindakan tersebut dan dengan ini kami mendesak agar beliau meletakkan jawatannya sebagai Pengerusi Badan Perhubungan UMNO Negeri Sabah dengan serta-merta kerana tindakan tersebut mencemarkan nama baik parti,” kata mereka.

Sementara itu, Utusan melaporkan ADUN Tanjung Papat, Datuk Frankie Poon turut dikhabarkan bakal dilantik sebagai Timbalan Ketua Menteri yang baharu bagi menggantikan Bung Moktar.

Terdahulu, Hajiji menghadap Yang Dipertua Negeri Sabah, Tun Juhar Mahiruddin dalam pertemuan hampir sejam di Istana Negeri Sabah petang tadi (7 Januari 2023).

Kenderaan membawa Ketua Menteri Sabah itu dilihat memasuki pekarangan Istana Negeri pada jam 4.20 petang. Pertemuan itu berkemungkinan berkaitan dengan rombakan Kabinet Negeri Sabah yang dijangka pada Isnin ini.

Hubungan kerjasama GRS-BN mula dibentuk sejak Pilihan Raya Negeri (PRN) 2020 di mana ketika itu Hajiji masih menjadi Ketua Bersatu Sabah, parti komponen Perikatan Nasional.

Pada PRU-15 lalu, GRS dan BN terus bekerjasama, namun selepas itu Hajiji bersama ADUN Bersatu memutuskan untuk keluar parti, tetapi mendakwa menjadi ahli terus GRS.

Sementara itu, rombakan yang berlaku itu dipercayai akan turut melibatkan penyertaan ADUN Pakatan Harapan (PH) Sabah dalam Kabinet Negeri.

Antara nama yang disebut-sebut akan menyertai Kabinet Negeri adalah ADUN Api-Api, Datuk Christina Liew bagi menggantikan Setiausaha BN Sabah, Datuk Jafry Ariffin sebagai Menteri Pelancongan, Kebudayaan dan Alam Sekitar.

Sebelum ini, BN dan Warisan didakwa ingin bekerjasama bagi membentuk kerajaan baharu namun, ketika ini jumlah sokongan daripada kedua-dua parti itu masih belum mencukupi untuk merampas kerajaan.


Keterangan bekas SUA Zahid bagi dapatkan perbicaraan adil, kata peguam

Peguam Datuk Seri Ahmad Zahid Hamidi berhujah supaya keterangan bekas Setiausaha Akhbarnya (SUA), Mejar Jeneral (B) Datuk Fadzlette Othman Merican Idris Merican dimasukkan dalam pembelaan kes penyelewengan dana Yayasan Akalbudi.

Peguam Presiden UMNO itu, Hisyam Teh Poh Teik berkata keterangan Fadzlette yang kini Pengarah Media Presiden UMNO penting guamnya mencabar keterangan yang diberikan oleh Mejar Mazlina Mazlan @ Ramly selaku saksi pendakwaan.

“Keterangan saksi kedua pembelaan adalah perlu untuk menunjukkan Mazlina cuai dan tidak mematuhi arahan dalam mengendalikan akaun peribadi Ahmad Zahid iaitu berkaitan dengan tindak tanduk dan tingkah lakunya.

“Oleh itu kami meminta Yang Arif untuk berhati-hati dalam menerima hujahan pendakwaan dalam hal ini. Jika Yang Arif menerima hujahan itu, ia akan menafikan hak tertuduh untuk mengemukakan pembelaannya secara berkesan dan seterusnya untuk mendapatkan perbicaraan adil sebagaimana dijamin oleh perlembagaan.

“Kami menyatakan bahawa selagi keterangan yang hendak dimasukkan itu ada kaitan bagi mencabar saksi pendakwaan dan ia menyentuh isu utama dan bukannya sampingan, selagi ia ada kaitan dan relevan maka ia hendaklah diterima,” katanya dipetik laporan BH hari ini.

Hisyam semasa prosiding di Mahkamah Tinggi Kuala Lumpur hari ini membuat hujahan balas susulan pendakwaan yang diketuai Timbalan Pendakwa Raya Datuk Raja Rozela Raja Toran supaya Mahkamah Tinggi menolak sebahagian pernyataan saksi Fadzlette dengan alasan ia tidak relevan dan hanya mengandungi isu sampingan yang berulang kali dibangkitkan di mahkamah.

Sementara itu, Raja Rozela berkata, pembelaan tidak boleh mengguna pakai peruntukan Seksyen 153 (2) Akta Keterangan 1950 kerana ia mesti menunjukkan bahawa Mazlina berat sebelah terhadap bekas majikannya.

Keterangan bahawa Mazlina tidak mematuhi arahan dan membuat keputusannya sendiri tidak termasuk dalam peruntukan itu kerana ia tidak menunjukkan saksi pendakwaan itu mempunyai motif buruk ke atas Zahid.

“Bagaimana keterangan ini jika diterima oleh mahkamah, boleh menunjukkan yang Mazlina tidak menerima arahan sedangkan beliau hanya berurusan dengan Ahmad Zahid dan bukannya Fadzlette?

“Sedangkan dalam hal ini, saksi kedua itu hanya bimbangkan mengenai isu Mazlina yang tidak menghormatinya,” katanya.

Zahid, 69, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.

Hakim Datuk Collin Lawrence Sequerah menetapkan esok bagi membuat keputusan selepas mendengar hujahan kedua-dua belah pihak.


Jangan kerana taksub prasarana alam sekitar dimusnahkan: Sultan Nazrin

Ketaksuban untuk memajukan prasarana dan meraih keuntungan perniagaan jangan dijadikan lesen menghalalkan manusia bersifat rakus memusnahkan alam sekitar, titah Sultan Perak Sultan Nazrin Shah.

Baginda bertitah kecanggihan teknologi semata-mata, tidak mampu membendung bencana akibat kerosakan alam sekitar yang dilakukan oleh tangan-tangan manusia, lapor Bernama.

“Pelbagai bencana mengakibatkan kemusnahan harta benda dan kehilangan nyawa yang semakin kerap berlaku kebelakangan ini hendaklah ditafsirkan sebagai peringatan Ilahi kepada manusia yang bersifat zalim, sehingga alam semakin membenci dan enggan bersahabat dengan manusia.

“Pembangunan negara harus mengambil kira elemen pemantapan sahsiah dan rasa cinta kepada alam sekitar.

“Rohani dan sahsiah hendaklah dimantapkan untuk menyemai kesedaran agar manusia berbaik-baik dengan alam sekitar dan agar berlaku keseimbangan antara pembangunan prasarana dan pemuliharaan alam,” titah baginda ketika merasmikan Mesyuarat Pertama Tahun Kelima Dewan Undangan Negeri (DUN) ke-14 Perak di Dewan Negeri, hari ini.

Sultan Nazrin dalam titahnya juga mengingatkan pandemik Covid-19, bencana alam, inflasi dan terkini peperangan, telah mengancam jaminan bekalan makanan dunia iaitu harga makanan yang meningkat, telah menjejaskan kehidupan dan mencetuskan keresahan rakyat.

Baginda bertitah kerajaan sedang melaksanakan pelbagai tindakan bersepadu bagi meningkatkan jaminan keselamatan makanan melalui usaha memacu pemodenan subsektor makanan melalui Revolusi Perindustrian 4.0, mencari akses pasaran baharu dan menarik minat generasi muda menyertai sektor-sektor pertanian, perikanan dan penternakan.

Menyentuh mengenai pembaziran makanan khasnya ketika kehadiran Ramadan nanti, Sultan Nazrin dalam titahnya berpesan agar jabatan kerajaan wajib menunjukkan contoh teladan, bermula daripada menempah kuantiti makanan dalam majlis dan acara yang diadakan dan semasa berlangsungnya perjumpaan atau mesyuarat.

“Setiap hari banyak bahan makanan dibazirkan. Data di peringkat global, menunjukkan nilai makanan yang dibazirkan, mencecah 24 peratus Keluaran Dalam Negara Kasar dunia.

“Di negara kita, dilaporkan setiap hari, 17,000 tan sisa makanan yang boleh mengisi perut tiga juta rakyat dilupuskan. Kira-kira 4,080 tan daripada jumlah tersebut merupakan makanan yang dibazirkan. Jumlah tersebut meningkat 10 peratus pada bulan Ramadan. Angka-angka tersebut membayangkan betapa seriusnya perbuatan pembaziran makanan yang sedang berlaku,” titah baginda.

Justeru, Sultan Nazrin dalam titahnya berpesan agar setiap isi rumah, sekolah, maktab dan universiti, masjid dan rumah ibadat, serta operator makanan, restoran dan hotel wajib mengamalkan budaya tidak menyediakan makanan secara berlebihan yang hanya berakhir di dalam tong sampah.


Jokowi syor tiada makan minum ketika perhimpunan ‘halalbihalal’

Presiden Indonesia Joko Widodo (Jokowi) mencadangkan umat Islam Indonesia tidak mengadakan jamuan besar-besaran ketika perhimpunan ‘halalbihalal’ pasca-Ramadan atau sambutan rumah terbuka Aidilfitri.

Pengerusi Jawatankuasa Penanganan Covid-19 Indonesia, Airlangga Hartarto berkata cadangakn itu disampaikan Jokowi pada mesyuarat terhad penilaian dasar sekatan mobiliti awam (PPKM), hari ini (18 April 2022).

“Bagi acara halalbihalal, ia perlu diadakan di bawah protokol kesihatan dan disyorkan tanpa aktiviti makan dan minum,” katanya selepas mesyuarat di Istana Merdeka di Jakarta Pusat.

Bagaimanapun, Airlangga berkata cadangan Jokowi supaya tiada makan minum ketika perhimpunan itu hanya sekadar syor dalam usaha mengurangkan penularan Covid-19.

Acara perhimpunan dengan menyediakan makanan dan minuman dibenarkan dengan syarat, seperti memathui penjarakan fizikal dan diadakan di tempat tertentu.

Kerajaan telah mengeluarkan rayuan sedemikian berkali-kali sebelum ini. Sebelum bulan puasa, Presiden telah melarang pegawai dan penjawat awam negeri mengadakan majlis berbuka puasa dan majlis rumah terbuka.

Selain itu, Airlangga berkata Jokowi mahu tempat hiburan dan ruang awam dibuka di bawah protokol kesihatan yang telah ditetapkan “dan mengikut kapasiti.”

Airlangga yang juga Menteri Penyelaras Ekonomi berkata peraturan ini akan dikawal secara terperinci dalam Arahan Menteri Dalam Negeri yang akan dikeluarkan tidak lama lagi.

Selain itu katanya, pemerintah Indonesia juga meminta orang ramai mengelak daripada melancong ke luar negara semasa cuti panjang Aidilfitri 1443 Hijrah bagi mengelak penularan wabak Covid-19.

“Dalam tempoh cuti panjang ini, orang ramai dinasihatkan untuk tidak melancong ke luar negara kerana kita tahu situasi di negara lain tidak sama seperti di Indonesia. Jadi ada potensi penularan virus dari luar negara,” kata Airlangga.

Menurutnya, negara asing masih melihat trend peningkatan dalam kes Covid-19, seperti Shanghai di China, yang memaksa pihak berkuasa tempatan menguatkuasakan sekatan wilayah.

Airlangga menegaskan bahawa pandemik Covid-19 masih belum berakhir memandangkan jumlah kes yang semakin meningkat.

Beliau mengingatkan agar tidak ada kes import yang boleh mencetuskan lonjakan penularan tempatan.

Pasukan Petugas Covid-19 negara merekodkan trend penularan di Indonesia telah menurun dengan ketara setakat pertengahan April 2022. Pada Ahad, 17 April, Indonesia hanya melaporkan 607 kes harian baharu dan 58,278 kes aktif. – Agensi


Hasni dakwa UMNO tukar calon kerana wanita, pengundi muda

Pengerusi Badan Perhubungan UMNO Johor Datuk Hasni Mohamad mendakwa pertukaran calon parti itu bagi menghadapi Pilihan Raya Negeri (PRN) 12 Mac depan dilakukan atas semangat Barisan Nasional (BN).

Beliau yang juga Menteri Besar Johor berkata pertukaran saat akhir calon BN di beberapa kerusi kerusi Dewan Undangan Negeri (DUN) dilakukan setelah BN mengambil kira beberapa perkara.

Ini termasuk representasi wanita, orang muda serta kelulusan akademik yang merupakan antara komponen penting dalam membuat keputusan pemilihan calon, katanya seperti dilapor Bernama. Berita berkaitan

“Pertukaran saat akhir adalah di atas semangat BN. Parti-parti seperti MCA juga mengubah senarai calon mereka, MIC juga berbuat yang sama.

“Tentunya UMNO perlu membuat penyesuaian apabila kita telah memuktamadkan pengagihan kerusi-kerusi antara parti-parti dalam BN,” katanya pada sidang media selepas melancarkan Bengkel Kepimpinan Pusat Sahabat Usahawan Amanah Ikhtiar Malaysia (AIM) di Senai, hari ini.

BN sebelum ini melakukan pertukaran calon pada saat-saat akhir melibatkan kerusi DUN Sungai Balang dan DUN Tanjung Surat.

Sebelum ini BN mengumumkan Mohd Helmi Abdul Latif sebagai calon bagi DUN Sungai Balang sebelum menukarnya kepada Selamat Takim, manakala bagi DUN Tanjung Surat, Aznan Tamim diumumkan sebagai calon menggantikan Datuk Syed Sis Abd Rahman.

Aznan merupakan Ketua Pemuda UMNO Bahagian Pengerang.

BN meletakkan calon di semua 56 kerusi DUN yang dipertandingkan, dengan 37 daripada calon itu adalah dari UMNO, MCA (15) dan MIC (empat).

Suruhanjaya Pilihan Raya (SPR) menetapkan hari pengundian bagi PRN Johor adalah 12 Mac manakala pengundian awal pada 8 Mac.


Peguam baharu Najib tarik diri jika kes rayuan diteruskan: Laporan

Pasukan pembelaan baharu bekas Perdana Menteri Datuk Seri Najib Razak dijangka menarik diri daripada mewakilinya melainkan Mahkamah Persekutuan membenarkan penangguhan rayuan terakhirnya terhadap sabitan kesalahan dalam kes SRC International Sdn Bhd (SRC).

Portal berita Malaysiakini melaporkan bahawa pasukan itu, yang dilantik Najib untuk menggantikan Tan Sri Muhammad Shafee Abdullah hampir dua minggu lalu, bersedia meminta Mahkamah Persekutuan sekali lagi menangguhkan pendengaran rayuan yang dijadualkan bermula Isnin.

Difahamkan perkara itu telah disebut di Mahkamah Persekutuan semasa pengurusan kes hari ini, menurut laporan itu.

Sebelum ini, Najib melantik barisan peguam diketuai peguam senior kes jenayah, Hisyam Teh Poh Teik bersama-sama Liew Teck Huat dan Rueben Mathiaravanam menggantikan Muhammad Shafee.

Mahkamah Persekutuan pada 29 Julai menolak permohonan Najib untuk menangguhkan perbicaraan rayuan terakhirnya berhubung sabitan kesalahan menyeleweng dana berjumlah RM42 juta milik SRC.

Sementara itu, pada 15 Ogos ini, Mahkamah Persekutuan dijangka mendengar permohonan Najib untuk menambah bukti baharu dan mendapatkan perbicaraan semula kes SRC, di mana beliau telah disabitkan kesalahan dan dijatuhi hukuman penjara 12 tahun serta denda RM210 juta.

Sebelum ini, Mahkamah Persekutuan menetapkan 15 Ogos sebagai tarikh permulaan pendengaran rayuan terakhir Najib terhadap keputusan bersalahnya dalam kes SRC itu.

Mahkamah Persekutuan akan mendengar terlebih dahulu permohonan Najib memohon perbicaraan semula kes SRC pada 15 Ogos ini, memetik laporan MalayMail hari ini.

Difahamkan juga, jika Najib gagal dalam permohonannya untuk perbicaraan semula, Mahkamah Persekutuan kemudian akan meneruskan untuk mendengar rayuan terakhirnya terhadap sabitan beliau dalam kes SRC, lapor portal berita itu.

Perbicaraan rayuan itu buat masa ini dijadualkan berlangsung selama sembilan hari, dari 15 Ogos hingga 19 Ogos dan dari 23 Ogos hingga 26 Ogos.

Najib baru-baru ini menukar seluruh pasukan peguamnya untuk kes SRC, dan peguam baharunya telah menyatakan bahawa mereka akan meminta Mahkamah Persekutuan menangguhkan perbicaraan rayuan terakhir SRC kerana perubahan dalam pasukan undang-undang.

Tetapi Mahkamah Persekutuan sebelum ini menjawab bahawa tiada penangguhan untuk pendengaran rayuan.


Hampir 100 peratus populasi dewasa Lembah Klang terima dos pertama

Lebih 8.2 juta atau 35.3 peratus penduduk dewasa telah melengkapkan suntikan dos kedua masing-masing semalam, menurut data terbaharu dikongsi Jawatankuasa Khas Jaminan Akses Bekalan Vaksin Covid-19 (JKJAV).

Sementara itu, lebih 15.3 juta atau 65.6 peratus lagi penduduk dewasa menerima suntikan dos pertama.

Sebelum ini kerajaan menyasarkan 50 peratus penduduk berusia 18 tahun ke atas akan melengkapkan dua dos suntikan vaksin Covid-19 menjelang 31 Ogos ini.

Sehingga semalam (6 Ogos 2021), lebih 23.6 juta dos pertama dan kedua telah diberikan menerusi Program Imunisasi Covid-19 Kebangsaan (PICK) yang dilancarkan sejak Februari lalu.

Sementara itu, sehingga semalam, 99.6 peratus daripada individu dewasa telah menerima sekurang-kurangnya satu dos suntikan vaksin Covid-19 di Lembah Klang yang merangkumi Selangor, Kuala Lumpur dan Putrajaya. Manakala 47.7 lagi melengkapkan dos kedua masing-masing.

Semalam, sebanyak 447,035 dos suntikan diberikan membabitkan 187,756 penerima dos pertama dan 259,279 lagi melengkapkan dos kedua masing-masing.

Data 6 Ogos 2021


Maszlee bukan calon MB, ramai calon lain: Pengerusi PH Johor

Pakatan Harapan (PH) Johor menafikan spekulasi mengaitkan Ahli Parlimen Simpang Renggam, Dr. Maszlee Malik merupakan calon Menteri Besar (MB) bagi gabungan itu dalam Pilihan Raya Negeri (PRN) kali ini.

Pengerusi PH Johor, Aminolhuda Hassan berkata tidak ada perbincangan dan persetujuan untuk meletak Maszlee dicalonkan sebagai MB.

Jelasnya perkara lebih penting adalah menumpukan kepada kemenangan terlebih dahulukerana PRN kali ini bukan satu perkara yang boleh dilihat mudah untuk kembali mentadbir negeri itu.

“(Setakat ini) belum ada perbincangan untuk calon Menteri Besar, tetapi ramai yang layak dan bukan satu atau dua (individu yang layak), jangan dirisaukan.

“Pada saya tumpu pada kemenangan dan sampai masanya, ramai lagi boleh (dicalonkan sebagai Menteri Besar), saya pun bersedia. Sebab bukan mudah dalam PRN kali ini untuk letakkan nama-nama (calon Menteri Besar) kerana berdepan situasi genting.

“Maknanya dalam keadaan rakyat tidak memikirkan siapa Menteri Besar, tetapi memikirkan kenapa PRN dibuat. Namun mahu tak mahu kena keluar mengundi untuk pastikan pilihan terbaik buat Johor,” katanya dipetik laporan Utusan Online hari ini.

Spekulasi mengatakan Maszlee yang dianggap anak emas kepada Presiden PKR, Datuk Seri Anwar Ibrahim akan diletak bertanding pada PRN Johor dan bakal dicalonkan sebagai MB mewakili gabungan tersebut.

Pada November tahun lalu, Maszlee mengesahkan kemasukkan dalam PKR, ia diumumkan Anwar dalam satu majlis besar-besaran di Simpang Renggam November tahun lalu.

Bekas pengikut setia Tun Dr Mahathir Mohamad yang sebelum ini keluar Bersatu dan menyertai Pejuang kemudiaan bertindak keluar parti itu juga kini menjadi anak emas kepada Anwar yang masih mengejar cita-citanya menjadi Perdana Menteri (PM).

Maszlee sebelum ini seorang ahli akademik dan menyertai Bersatu untuk bertanding dalam Pilihan Raya Umum Ke-14.

Untuk rekod, Maszlee belum mengumumkan parti yang disertainya sejak menarik diri untuk bersama dengan parti diterajui Dr Mahathir.

Maslee pada November 2020 mengumumkan penarikan diri daripada Pejuang, selepas beberapa bulan menyertai parti tersebut.

Katanya, beliau mahu menumpukan sepenuhnya usaha untuk membantu rakyat yang terkesan dengan Covid-19 atas kapasitinya sebagai Ahli Parlimen Bebas.

Pada Ogos 2020 lalu, Dr Mahathir mengumumkan penubuhan Pejuang yang berasaskan kepada perjuangan Melayu.


PAS Selangor perjelas pendirian parti isu Bon Odori kepada Sultan

Pesuruhjaya PAS Selangor Datuk Dr Ahmad Yunus Hairi semalam menghadap Sultan Selangor Sultan Sharafuddin Idris Shah bagi membincangkan dan memperjelaskan pendirian parti itu berhubung Festival Bon Odori.

Setiausaha PAS Selangor Roslan Shahir Datuk Mohd Shahir berkata Sultan Sharafuddin ingin tahu apakah pendirian parti berkenaan terhadap festival yang akan berlangsung di Kompleks Sukan Shah Alam, petang ini.

“Baginda ingin tahu pendirian kami dalam perayaan Bon Odori. Baginda memberi pandangan dan kami juga persembahkan kepada baginda bahawa kami menghormati pendirian baginda.

“Kami memberitahu Tuanku pendirian kami dan yang paling penting kami memberitahu baginda bahawa kami menyokong peranan istana dalam menyatukan rakyat. Kami tidak mempunyai masalah antara satu sama lain,” katanya menurut laporan NST.

Terdahulu, Facebook Pejabat Diraja Selangor melaporkan Sultan Sharafuddin menitahkan Yunus menghadap baginda di Istana Bukit Kayangan, Shah Alam.

Pertemuan berkenaan berlangsung kira-kira sejam, menyusul kenyataan Pesuruhjaya PAS Selangor itu pada 10 Jun lalu yang mengingatkan umat Islam agar tidak mengambil bahagian dalam perayaan Bon Odori.

Roslan menjelaskan, pendirian PAS sama seperti disuarakan Naib Presidennya yang juga Menteri di Jabatan Perdana Menteri (Hal Ehwal Agama), Datuk Idris Ahmad yang menasihatkan umat Islam supaya tidak menyertai perayaan itu.

Katanya lagi, PAS Selangor akur dengan apa dinyatakan Idris yang sekadar berbentuk nasihat kepada umat Islam supaya tidak menghadiri festival terbabit, bukan meminta program itu dibatalkan.

Sebelum ini, Idris menasihatkan umat Islam tidak menyertai program Festival Bon Odori kerana kajian Jabatan Kemajuan Islam Malaysia (JAKIM) mendapati ia mempunyai unsur keagamaan lain dan alasan kebudayaan Jepun semata-mata tidak cukup merit untuk dipertimbang bersama.

Katanya lagi, Dewan Ulama PAS sebelum ini turut memberi nasihat sama kepada Kerajaan Kelantan supaya tidak lagi menyenaraikan tarian Bon Odori sebagai acara persembahan kebudayaan dalam Festival Kebudayaan Kelantan-Jepun 2022 yang diadakan Mei lalu.

Minggu lalu, Sultan Selangor mencadangkan Idris hadir ke festival berkenaan supaya beliau dapat memahami perbezaan di antara agama dan budaya kerana festival terbabit adalah perayaan kebudayaan yang sudah diraikan di Malaysia sejak berpuluh tahun lalu.

Baginda berpandangan Bon Odori dirai bagi mengeratkan semangat muhibah di antara rakyat Malaysia dengan komuniti Jepun yang bekerja dan bermastautin di negara ini.


Krisis Melaka patut selesai secara dalaman, kata Najib

Datuk Seri Najib Razak hari ini meluahkan rasa kecewanya berhubung krisis di Melaka yang dicetuskan oleh Ahli Dewan Undangan Negeri (ADUN) dari partinya sendiri.

Dalam tulisan di Facebook, Najib berkata, kemelut yang melanda negeri itu sepatutnya boleh dielakkan dan diselesai secara dalaman.

Namun, katanya, perkara itu kini sudah terlambat memandangkan Dewan Undangan Negeri (DUN) Melaka telah pun bubar selepas empat ADUN yang diketuai, Datuk Seri Idris Haron menarik sokongan terhadap Ketua Menterinya, Datuk Seri Sulaiman Md Ali.

“Situasi ini boleh dielak dan diselesaikan secara dalaman. Tetapi kini sudah terlambat,” kata Najib.

Selain itu, Najib juga berpendapat bahawa Pilihan Raya Negeri (PRN) Melaka wajar ditangguh terlebih dahulu seperti yang berlaku pada PRN Sarawak.

“Dengan mengambil kira bahawa ekonomi Melaka baru sahaja mula dibuka semula selepas PKP, berganti PKP separuh masak yang begitu lama, pendapat saya ialah PRN Melaka patut ditangguh sebagaimana PRN Sarawak ditangguh setelah DUN Sarawak terbubar secara automatik pada 7 Jun 2021 lalu,” ujarnya lagi.

Suruhanjaya Pilihan Raya (SPR) semalam mengesahkan telah menerima pemakluman rasmi daripada Speaker DUN Melaka berhubung pembubaran DUN Melaka penggal Ke-14 semalam sebagai mana termaktub di bawah Fasal (2) Perkara 19 Perlembagaan Negeri Melaka.


Ideologi berbeza: Penganalisis ramal kerajaan PH-BN bakal bercakaran

Beberapa penganalisis politik antarabangsa tidak pasti berapa lama kerajaan gabungan PH-BN pimpinan Datuk Seri Anwar Ibrahim boleh bertahan, kerana parti yang menganggotainya mempunyai pelbagai ideologi.

Malah ada yang meragui kerajaan baharu ini dapat bertahan sehingga habis penggal Parlimen ke-15, apa lagi menjelang pemilihan UMNO yang dijadualkan berlangsung pada Disember depan.

Ini kerana jawatan Perdana Menteri (PM) disandang Anwar yang juga Pengerusi Pakatan Harapan (PH) sekarang ini bergantung kepada Presiden UMNO yang juga Pengerusi Barisan Nasional (BN) Datuk Seri Ahmad Zahid Hamidi.

Untuk rekod, BN dianggotai oleh UMNO, MCA, MIC dan PBRS, manakala PH dianggotai DAP, PKR, AMANAH dan UPKO.

Felo Kanan Institut Hal Ehwal Antarabangsa Singapura Oh Ei Sun berkata adalah terlalu awal untuk meramalkan prestasi kerajaan Anwar, sambil menyatakan gabungan beraneka ragam parti bermakna kepentingan yang bercanggah tidak dapat dielakkan.

“Saya benar-benar tidak tahu berapa lama kerajaan ini boleh bertahan kerana kerajaan perpaduan seperti gabungan besar akan merangkumi parti-parti politik pelbagai ideologi.

“Jika (melihat) dua atau empat tahun kebelakangan ini telah memberi petunjuk bahawa mereka mungkin akan merancang menentang sesama sendiri,” kata Oh.

Beliau menambah bahawa langkah pertama bagi kerajaan baharu adalah untuk mempercepatkan kelulusan Bajet 2023, memandangkan Parlimen dibubarkan sebelum bajet dibentangkan oleh BN diluluskan.

Mengulas sentimen Oh, penganalisis politik Prof Dr Ahmad Atory Hussain berkata bahawa kestabilan kerajaan baharu dan jawatan PM dipegang Anwar akan kekal diragui sekurang-kurangnya sehingga pemilihan UMNO, yang dijadualkan berlangsung pada 21 hingga 24 Disember 2022.

Memetik laporan MalayMail, Oh berkata jawatan PM disandang Anwar bergantung kepada Zahid, yang menghadapi tekanan hebat daripada beberapa pemimpin parti supaya berundur berikutan kekalahan teruk parti itu dalam Pilihan Raya Umum Ke-15 (PRU-15).

Sebelum Anwar mengangkat sumpah, 10 Ahli Parlimen BN telah berikrar taat setia kepada Tan Sri Muhyiddin Yassin yang merupakan calon PM daripada Perikatan Nasional, gabungan kedua terbesar menang PRU-15 selepas PH.

BN menerusi Naib Presiden UMNO yang juga Perdana Menteri ketika itu Datuk Seri Ismail Sabri Yaakob yang mengadakan PRU-15 lebih awal, hanya memperoleh 30 kerusi.

Bagaimanapun, nampaknya Zahid berhasrat untuk kekal sebagai Presiden UMNO, walaupun ada desakan supaya beliau meletakkan jawatan, kerana beliau mendakwa kononnya masih mengekalkan sokongan akar umbi yang kuat.

Anwar juga dijangka menghadapi tugas sukar untuk memperuntukkan kerusi Jemaah Menteri kepada parti gabungan yang menyokongnya yang mempunyai pelbagai ideologi.

Dengan Anwar gagal membuktikan keabsahannya sebagai Perdana Menteri yang memiliki 112 sokongan Ahli Parlimen bagi membentuk kerajaan, beliau terpaksa meminta bantuan daripada BN dan Gabungan Parti Sarawak (GPS) – dua gabungan yang bersaing dengan masing-masing memiliki ideologi politik dan manifesto berbeza.

Keabsahan Anwar sebagai Perdana Menteri boleh diuji apabila beliau sendiri mencadangkan supaya satu usul percaya terhadapnya dibuat di Dewan Rakyat, selain bajet mini yang akan dibentangkan.

Anwar perlu meletak jawatan sekiranya beliau gagal memperoleh sokongan 112 Ahli Parlimen bagi salah satu daripada dua isu di atas.


Facebook, Instagram dan WhatsApp alami gangguan global

Facebook Inc memaklumkan mereka sedang berusaha untuk memulihkan akses ke platform media sosialnya, termasuk platform perkongsian foto Instagram dan aplikasi pemesejan WhatsApp, setelah berlaku gangguan global.

Platform ini telah ditutup untuk jutaan pengguna pada Isnin, menurut laman web pengesanan gangguan Downdetector.com.

Laman web menunjukkan platfom berkenaan tidak dapat diakses di kawasan padat penduduk seperti Washington, DC, dan Paris, dengan masalah yang dilaporkan dari sekitar 11.45 malam tadi waktu Malaysia.

“Kami menyedari ramai individu menghadapi masalah untuk mengakses aplikasi dan produk kami.

“Kami berusaha untuk memulihkan keadaan secepat mungkin, dan kami meminta maaf atas ketidakselesaan ini,” kata Facebook di Twitter

Mesej serupa yang mengesahkan masalah dan gangguan itu juga disiarkan di akaun Twitter WhatsApp.

Pengguna di seluruh dunia terutama Amerika Syarikat (AS), Eropah, Afrika, Timur Tengah dan Asia Pasifik termasuk Malaysia, melaporkan masalah yang dihadapi.

Menurut beberapa laporan, kejadian ini membabitkan seluruh dunia dan lebih lama daripada gangguan yang berlaku pada 2019 yang mengambil masa sekitar satu jam untuk pulih semula.

Mesej ralat muncul di Facebook.com sepanjang hari berbunyi: “Sorry, something went wrong. We’re working on it and we’ll get it fixed as soon as we can.”

Sehingga berita ini ditulis, ketiga-tiga platform media sosial itu masih belum pulih. – Agensi


Bekas menteri didakwa esok berhubung kes pecah amanah?

Sebuah portal berita melaporkan seorang bekas menteri dan juga Ahli Parlimen (MP) yang partinya belum diluluskan bakal didakwa esok di Mahkamah Sesyen Rasuah, Jalan Duta Kuala Lumpur membabitkan kes pecah amanah.

Memetik sumber yang tidak menamakan MP tersebut, Sinar Harian mendedahkan pendakwaan tersebut melibatkan dua pertuduhan di bawah seksyen 403 dan 405 Kanun Keseksaan iaitu kesalahan pecah amanah jenayah.

Jumlah keseluruhan penyelewengan yang dianggarkan berjumlah RM1.12 juta membabitkan wang milik parti politik yang mana beliau adalah ketua pemuda parti berkenaan ketika itu sebelum digugurkan keahliannya.

Selain itu, MP tersebut juga dijangka turut dituduh di bawah Akta Pencegahan Pengubahan Wang Haram (AMLA) di Mahkamah Sesyen Johor Bahru, dalam masa terdekat.

Siasatan ke atas MP tersebut dijalankan sejak Jun 2020 selepas menerima aduan berhubung kehilangan wang berjumlah RM250,000 dalam simpanannya.

Beliau sebelum ini mendakwa wang yang hilang di rumahnya di Petaling Jaya itu adalah wang peribadi milik beliau dan ibu bapanya.


Ceramah PN bersama warga peneroka di Hulu Selangor disekat: Hasnizan

Pihak berkuasa dibawah kerajaan campuran menghalang program ceramah anjuran Perikatan Nasional (PN) bersama warga peneroka di Hulu Selangor, dakwa Mohd Hasnizan Bin Harun.

Ahli Parlimen Hulu Selangor itu mendedahkan program yang sepatutnya berlangsung pada malam ini bersama-sama Pengerusi PN, Tan Sri Muhyiddin Yassin ditarik balik permit oleh pihak polis selepas mendapat arahan daripada pihak atasan FELDA.

“Lebih terkilan lagi boleh dikatakan setiap pelusuk kawasan dan negeri berceramah sana sini dan PMX (Perdana Menteri) sendiri berkempen di Universiti.

“Malang sungguh tiba-tiba di kawasan kami satu-satunya ada FELDA di Selangor ini kami tidak dibenarkan.

“Kami telah mohon permit pada hari Ahad 16 Julai 2023 kepada pihak polis. Seterusnya kami telah memohon kebenaran kepada pihak Pengurusan FELDA pada Isnin 17 Julai dan permohonan kami ditolak oleh Pengurusan FELDA Desa Maju Sungai Tengi,” katanya dalam satu kenyataan di Facebook.

Program PN malam ini dijadualkan berlangsung di Dataran Desa Maju FELDA Sungai Tengi, menurut poster yang dikongsikan dalam media sosial.

Jelasnya lagi, keputusan menarik balik kelulusan kebenaran tersebut hanya diketahui semalam walaupun persediaan sudah dibuat oleh pihak penganjur.

“Pada Selasa 18 Julai 2023, kami telah mulakan pembelian barang‐barang yang diperlukan serta pemasangan khemah dan stage… pada sebelah petangnya kami juga telah menerima surat kelulusan dari pihak polis walaupun salah tarikh tapi surat permohonan kami jelas tarikh ceramah adalah pada 19 Julai 2023.

“Selepas solat Isyak pada 18Julai 2023 ketika di surau saya terima panggilan dari PA (pembantu) saya menyatakan pihak polis terpaksa menarik balik surat kelulusan atas sebab pihak FELDA tidak berikan kelulusan,” ujarnya lagi.


Padah guna nombor plat JANDA

Bahagian Siasatan dan Penguatkuasaan Trafik Ibu Pejabat Polis (IPD) Daerah Sibu menahan seorang remaja dan menyita sebuah motosikal kerana menggunakan nombor pendaftaran ‘JANDA’.

Remaja itu ditahan ketika anggota polis trafik melakukan rondaan di sekitar bandar Sibu semalam.

Dalam satu kenyataan IPD Sibu memaklumkan anggota polis menahan remaja terbabit sebelum dibawa ke balai polis untuk tindakan lanjut.

“Semasa membuat rondaan oleh Bahagian Siasatan dan Penguatkuasaan Trafik Sibu telah menahan sebuah motosikal yang mencurigakan di Lorong Lanang 4.

“Penunggang motosikal tersebut ditahan kerana dipercayai melakukan kesalahan mempamerkan nombor pendaftaran palsu dan telah di bawa ke Balai Polis Trafik,” kata kenyataan itu.

Kesalahan disiasat mengikut Seksyen 108 Akta Pengangkutan Jalan 1987 dan jika disabitkan kesalahan, boleh didenda tidak melebihi RM5,000 dan dipenjara selama tempoh tidak melebihi satu tahun atau kedua-duanya sekali.

Orang ramai dinasihatkan agar sentiasa mematuhi peraturan dan undang-undang jalan raya terutamanya ketika musim perayaan.


Kes rasuah Zahid: Ketua Penerangan UMNO pula didakwa terima RM1.16j

Dalam satu lagi pendedahan, nama Ketua Penerangan UMNO Shahril Sifian Hamdan muncul di Mahkamah Tinggi Shah Alam hari ini ketika perbicaraan kes rasuah Datuk Seri Ahmad Zahid Hamidi berhubung pemberian kontrak sistem visa asing luar negara (VLN).

Penerima sumbangan kewangan lain untuk tujuan pembiayaan politik yang diberikan oleh Ultra Kirana Sdn Bhd (UKSB), sebuah syarikat tempatan yang telah terlibat dalam pemberian kontrak VLN, ialah bekas pemimpin MCA Tan Sri Chan Kong Choy dan Tan Sri Ong Ka Chuan.

Ketika soal siasat pihak pembelaan, bekas Pengurus Pentadbiran UKSB David Tan Siong Sun memberitahu mahkamah bahawa Shahril menerima sejumlah RM1.16 juta untuk tujuan pembiayaan politik kerana menjadi sekutu rapat Menteri Kesihatan Khairy Jamaluddin.

Terdahulu, Tan memaklumkan bekas Perdana Menteri Tun Dr Mahathir Mohamad merupakan penerima secara tidak langsung RM2.6 juta bagi tujuan pembiayaan politik melalui anak saudaranya Tan Sri Rahmat Abu Bakar.

Dia merujuk Rahmat sebagai “Kedahan” dalam lejarnya, yang ditunjukkan kepada mahkamah hari ini, menurut laporan MalayMail.

Tan sebelum ini mengesahkan catatan yang dibuatnya dalam lejar yang dimilikinya untuk tujuan simpan kira-kira mengenai pembayaran tunai yang dibuat oleh UKSB kepada pelbagai ahli politik, kakitangan kerajaan dan Zahid sendiri ketika disoal balas oleh peguam bela Hamidi Mohd Noh.

Tan merujuk Shahril sebagai “S Pat” dalam lejarnya, yang ditunjukkan kepada mahkamah hari ini.

Hamidi: Shahril ialah kawan Wan Quoris Shah Wan Abdul Ghani. Shahril juga merupakan sekutu rapat KJ… oleh itu, dia juga merupakan sekutu rapat Wan Quoris.

Tan: Itu betul.

Sebelum ini, Wan Quoris Shah mengesahkan di mahkamah hubungan rapatnya dengan Khairy dan seterusnya menjelaskan bahawa sumbangan kewangan itu bukan peribadi, tidak teratur dan mengikut keadaan.

Khairy adalah salah seorang daripada beberapa ahli politik yang terlibat dalam perbicaraan Zahid, dengan yang lain turut dinamakan sebagai penerima bayaran tunai, termasuk bekas Perdana Menteri Tan Sri Muhyiddin Yassin dan bekas Menteri Luar Datuk Seri Anifah Aman.

Bagaimanapun, mereka telah menafikan menerima sumbangan terbabit.

Walaupun tiada tarikh diberikan, Tan turut mengesahkan di mahkamah bahawa Shahril dibayar secara bulanan.

Hamidi: Dia (Shahril) dibayar bulanan, berdasarkan lejar?

Tan: Itu betul.

Hamidi: Secara keseluruhan, Shahril menerima RM1,162,000 daripada lejar ini?

Tan: Ya.

Hamidi: Untuk pembiayaan politik dan tujuan pilihan raya umum?

Tan: Ya.

Hamidi: Jadi Shahril dibayar kerana dia sekutu rapat KJ dan Wan Quoris?

Tan: Betul.

Ketika ditanya sama ada mengetahui kedudukan politik Shahril sekarang, Tan berkata beliau tidak pasti tetapi kemudian bersetuju dengan cadangan Hamidi bahawa Shahril adalah Ketua Penerangan UUMNO.

Bagi pemimpin MCA yang dinamakan, Tan mengesahkan nama kod dan penyertaan yang dibuatnya berhubung sumbangan kewangan yang diberikan kepada pemimpin, dengan Chan dan Ong masing-masing dirujuk sebagai “Prof” dan “OKC”.

Tan berkata Chan menerima sejumlah RM7,856,920; manakala Ong menerima sejumlah RM922,820.

Bagaimanapun, tiada tarikh dinyatakan kepada mahkamah bila pembayaran dibuat.

Chan sebelum ini memegang portfolio pengangkutan semasa berkhidmat dalam Kabinet antara 2003 dan 2008. Beliau juga bekas timbalan presiden MCA.

Ong sebelum ini memegang dua portfolio semasa berkhidmat dalam Kabinet sebagai menteri perumahan dan kerajaan tempatan dari 2008 hingga 2009; dan perdagangan antarabangsa dan industri dari 2015 hingga 2018.

Ketika pemeriksaan semula oleh pendakwa raya, Tan berkata dia tidak membuat sebarang laporan polis berhubung beberapa penafian yang dibuat oleh penerima.

Tan juga memberitahu mahkamah UKSB tidak mendedahkan sumber dana lejar kepada juruaudit kerana wujud pengaturan perniagaan antara subkontraktor syarikat di Hong Kong yang dilantik untuk melaksanakan VLN bagi pihak UKSB.

Beliau menjelaskan bahawa pihak di Hong Kong telah bersetuju untuk mengatur pembiayaan untuk tujuan politik dengan tidak perlu menyalurkan wang tersebut terus ke akaun bank syarikat.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem Visa Luar Negara (VLN) dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok.


Kerajaan, rakan Najib, bekas polis diarah bayar RM5j kepada keluarga Altantuya

Rakan baik Datuk Seri Najib Razak, kerajaan dan dua individu lain membayar ganti rugi RM5 juta kepada keluarga model Mongolia Altantuya Shaariibuu, yang dibunuh pada 2006.

Hakim Vazeer Alam Mydin Meera, yang membuat keputusan pagi ini (Jumaat, 16 Disember 2022) berkata keluarga mangsa telah berjaya membuktikan tuntutan mereka terhadap kerajaan dan penganalisis politik yang juga rakan baik bekas Perdana Menteri, Abdul Razak Baginda, dan bekas anggota polis Sirul Azhar Umar dan Azilah Hadri.

Keputusan hakim yang memihak kepada keluarga semasa prosiding dalam talian dibuat 15 tahun selepas tindakan sivil difailkan pada 2007.

Pada 4 Jun 2007, ibu bapa Altantuya, Dr Shaariibuu Setev dan Altantsetseg Sanjaa, serta cucu lelaki mereka Mungunshagai Bayarjargal dan Altanshagai Munkhtulga, memfailkan saman terhadap Azilah dan Sirul Azhar, serta Abdul Razak dan kerajaan.

Bagaimanapun, nama Altanshagai Munkhtulga kemudiannya telah dikeluarkan daripada senarai plaintif apabila dia meninggal dunia pada 2017.

Dalam pernyataan tuntutan mereka, keluarga itu berkata kematian Altantuya mengakibatkan mereka mengalami kejutan mental dan trauma psikologi dan meminta pampasan serta ganti rugi teladan dan teruk.

Seramai 26 saksi bagi plaintif, termasuk Dr Shaariibuu dan anak sulung Altantuya Bayarkhuu, memberi keterangan pada perbicaraan yang bermula pada 2019.

Kerajaan mengemukakan tiga saksi manakala Abdul Razak memilih untuk tidak memberi keterangan.


Akhirnya sekarang ‘Yes Anwar, Yes DAP’ di dalam Dewan UMNO

Selepas berakhir konvensyen semalam yang menghimpunkan semua parti dalam kerajaan campuran, perkara paling jelas adalah Perdana Menteri (PMX) seakan berusaha keras untuk mendapatkan sokongan anak muridnya dan juga UMNO.

Dalam ucapannya, Anwar Ibrahim dilihat melambung dan memberi pujian kepada anak muridnya, Ahmad Zahid Hamidi kerana sumbangan serta sokongan kepada kerajaan cikgunya itu.

Jika sebelum ini rakyat hanya mendengar menerusi perbualan telefon tular yang dinafikan bersungguh-sungguh oleh cikgu dan anak murid itu, tetapi kini mereka berdua tanpa segan silu lagi untuk mendedahkan secara terbuka.

Anwar sebelum ini memuji Zahid kerana ucapannya dalam Perhimpunan Agung UMNO pada 2021 dan masih segar dalam ingatan ahli parti dengan pendirian ‘No Anwar, No Bersatu dan No DAP’.

Nampaknya sekarang apa yang berlaku adalah ‘Yes Anwar dan Yes DAP’ apabila Presiden PKR itu bersama-sama dengan pemimpin DAP memenuhi segenap dewan yang sebelum ini menjadi tempat berkumpulnya ahli-ahli UMNO pada setiap kali persidangan.

Bangunan UMNO juga sudah menjadi pegangan ‘freehold’ apabila Anwar dan DAP sudah berjaya menjejak kaki masuk ke bangunan UMNO dengan bangganya.

Semasa ucapan Anwar, pujian melambung diberikan kepada Zahid yang dilantiknya menjadi Timbalan Perdana Menteri walaupun terpalit dengan 47 pertuduhan kes rasuah di mahkamah.

“Tapi saya nak beritahu kalaulah tidak kerana komitmen Ahmad Zahid selaku Presiden UMNO, dan dukungan Ahli Parlimen UMNO, sejarah kita tertutup.

“Jadi kita juga harus iktiraf peranan beliau dan UMNO,” kata Anwar dalam ucapannya semalam.

Anwar mengakui tanpa Zahid, siapa lah dirinya sekarang dan mustahil dapat menjadi PMX jika tidak mendapat sokongan Presiden UMNO itu.

Bagaimanapun persoalannya, adakah Anwar begitu terdesak untuk mendapatkan sokongan Zahid dalam menghadapi Pilihan Raya Negeri (PRN) nanti?

Umum mengetahui, UMNO-Barisan Nasional (BN) hanya mempunyai 30 kerusi Parlimen dalam kerajaan campuran dan bukan parti yang terkuat.

Malah, UMNO-BN juga mencatat prestasi terburuk dalam sejarah apabila gagal mendapat sokongan pengundi terasnya dikalangan orang Melayu.

Jadi, adakah dengan kerjasama UMNO-DAP dalam Pakatan Harapan (PH) dapat mengembalikan sokongan orang Melayu kepada parti itu yang ditolak teruk pada Pilihan Raya Umum Ke-15 (PRU-15) lalu?

Jika Anwar memuji anak muridnya, jadi tidak hairan juga apabila Zahid juga memuji Anwar dalam ucapannya semasa konvensyen semalam.

Zahid juga sedar tanpa sokongan cikgunya, apalah nasib bakal menimpanya memandangkan sedang menghadapi 47 pertuduhan kes mahkamah ketika ini.

Malah, sejak memegang jawatan kedua tertinggi dalam kerajaan, Zahid juga dilihat mendapat keistimewaan apabila dipulangkan pasportnya secara kekal dan kini juga sudah memohon untuk membuang kes mahkamah walaupun sudah diarah membela diri.

Dalam keadaan Zahid juga memerlukan Anwar seperti Anwar memerlukannya, sudah pasti anak murid akan menghargai jasa cikgunya yang mengembalikan kuasanya dalam kerajaan dan parti semula.

Zahid berkata, jika dulu slogan digunakan pihak lawan BN ‘lawan tetap lawan’, kini ‘dulu lawan sekarang kawan’.

“Buat apa kita berlawan, sedangkan kita perlu terus kukuhkan Kerajaan Perpaduan,” katanya semalam.

Zahid juga menggesa untuk mempertahankan kerajaan campuran diketuai Anwar sehingga PRU-16 nanti.

“Saya menyaksikan dari Kedah ke Pulau Pinang, Negeri Sembilan, Kelantan dan Terengganu sambutan rakyat dan saya yakin, jika kita sederap membantu Anwar dan dengan adanya idealisme dasar yang baik, Insya-Allah Kerajaan Perpaduan akan melepasi PRU-16,” katanya.

Zahid berkata, jangan menoleh ke belakang dan jangan pedulikan orang yang tidak suka atau mengkritik.

“Jangan pedulikan mereka, kerana rakyat mahu Kerajaan Perpaduan maju demi mereka,” katanya.


Menjadi ‘janda’ dan ‘bacaan talkin’ berkumandang di mulut pemimpin UMNO susulan keputusan PAS untuk terus mengetepikan parti yang dicop ‘parti rasuah’ itu, khususnya dalam Pilihan Raya Negeri (PRN) Johor.

Keputusan PAS untuk kekal bersama Perikatan Nasional (PN) – gabungan baharu politik yang turut disertai beberapa parti lain – ditangisi UMNO, sehingga mula membaca talkin untuk Muafakat Nasional (MN), sebuah gabungan perpaduan bukan politik.

Untuk rekod, Agenda Daily hari ini menyiarkan berita bertajuk ‘Ismail Sabri bimbang jadi PM paling singkat, ‘rayu’ jangan tarik sokongan’ yang boleh dibaca di sini.

Susulan itu, Agenda Daily menerima banyak pertanyaan berhubung status sokongan PN kepada Ismail Sabri. Agenda Daily juga menerima beberapa maklumat terbaharu berkaitan perkara itu.

Berdasarkan maklumat yang diterima dan ‘situasi terkini’ di Pusat Pentadbiran Kerajaan di Putrajaya, kemungkinan ada ‘berita besar’ yang akan berlaku sedikit masa lagi.

Bersesuaian dengan maklumat itu berita terbaharu ini diberi tajuk ‘UMNO belum siap sedia kah untuk majlis talkin kerajaan Ismail Sabri?’

Untuk rekod, gerakan politik tanah air kini mempunyai tiga gabungan terbesar iaitu PN, Barisan Nasional (BN), dan Pakatan Harapan (PH). Ketiga-tiganya pernah mengetuai pentadbiran negara.

Paling lama mentadbir Malaysia ialah BN yang didominasi UMNO sebelum parti itu kalah pada Pilihan Raya Umum Ke-14 (PRU14). Kekalahan itu membongkar banyak rahsia dan penyelewengan yang dilakukan pemimpin UMNO, sementara beberapa pemimpinnya diheret ke mahkamah atas tuduhan jenayah, termasuk rasuah.

Puluhan pertuduhan jenayah terhadap pemimpin UMNO menunjukkan rupa-rupanya itulah kerja mereka apabila beria-ia untuk menang pilihan raya – dapat mengumpul berjuta-juta ringgit dan mampu pula menyembunyikan rahsia penyelewengan yang dilakukan.

Isu berhubung keputusan PAS untuk kekal bersama Bersatu di dalam PN dilihat oleh pemimpin UMNO sebagai menolak mereka. Ini kerana UMNO menganggap hubungan di dalam MN adalah kerjasama politik, sedangkan gabungan itu untuk perpaduan ummah, dan MN pula tidak pernah didaftar sebagai gabungan politik.

Kesilapan UMNO kerana menganggap MN adalah kerjasama politik dapat dilihat apabila beberapa pemimpinnya mengulas mengenai keputusan PAS kekal bersama Bersatu dan PN.

Timbalan Pengerusi UMNO Johor, Nur Jazlan Mohamed semalam melahirkan rasa gembira dengan keputusan PAS kekal bersama PN, sambil berkata keputusan itu adalah talkin buat MN.

Nur Jazlan menuduh Presiden PAS Tan Sri Abdul Hadi Awang menguburkan MN apabila tetap memilih untuk bersama PN menghadapi PRN Johor selain mengugut menjatuhkan Kerajaan Pusat, pimpinan Naib Presiden UMNO Datuk Seri Ismail Sabri Yaakob.

Sementara, Setiausaha Agung UMNO Ahmad Maslan pula berkata keputusan PAS itu seolah-olah mahu menamatkan kerjasama menerusi MN apabila berterusan memilih Bersatu dan PN.

“Kelihatan seperti mereka yang ingin memuktamadkan MN, dalam lain kata bukan kita yang mahu tetapi sebelah mereka.

“Sudah kita faham mereka mahu berlawan seperti di PRN Melaka. Sebelum ini kita tidakkah kata kerjasama MN sudah muktamad, tapi apabila semalam PAS bersama Bersatu, saya tidak nampak ruang apa-apalah,” katanya.

Manakala, Naib Presiden UMNO Khaled Nordin pula berkata parti itu tidak mahu menjadi janda kepada PAS.

Menurutnya UMNO tidak rela menjalin hubungan dengan parti yang berubah keputusan dan pendirian mengikut musim.

Tetapi, mereka lupa bahawa PAS rela bekerjasama dengan parti yang dicop sebagai ‘parti berimej rasuah’ oleh bekas Ketua Hakim Negara Tun Abdul Hamid Mohamad – seorang pakar undang-undang yang tidak menganggotai mana-mana parti politik.

Pemimpin UMNO sekarang bertindak sewenang-wenangnya dengan harapan PN menarik sokongan terhadap Ismail Sabri, sekali gus bagi mereka PRU15 akan diadakan.

Sedangkan mereka lupa bahawa di dalam politik apa sahaja boleh terjadi, hatta kerjasama antara PN dan Pakatan Harapan (PH) juga boleh berlaku, untuk membentuk kerajaan baharu tanpa melalui pilihan raya.

Sejarah telah membuktikan bekas Presiden UMNO Tun Dr Mahathir Mohamad sendiri menjalin kerjasama dengan parti yang ditentangnya habis-habisan dahulu, demi menyelamatkan negara dan rakyat daripada kleptokrasi UMNO.


Langgar SOP: Kluster pendidikan terus meningkat, 13 lagi dikesan

Jumlah kluster pendidikan Covid-19 yang dikesan sejak 1 Januari lalu terus mencatat peningkatan, apabila 13 lagi kluster baharu kategori itu membabitkan 235 jangkitan, dilaporkan dalam tempoh 24 jam semalam.

Statistik Kementerian Kesihatan (KKM) dalam laman sesawang Covidnow yang dikemas kini tengah malam tadi menunjukkan sejak 1 Januari lalu hingga semalam sebanyak 120 kluster pendidikan dikesan melibatkan 4,868 kes positif Covid-19.

Semua kluster baharu pendidikan yang dikesan semalam direkodkan masing-masing tiga di Kelantan serta Selangor; Pahang (dua); dan masing-masing satu di Perak, Sabah, Johor, Kedah dan Kuala Lumpur.

Tiga kluster pendidikan di Kelantan ialah Kluster Tiong Pendek di Kota Bharu dan Tumpat melibatkan sembilan kes; Kluster Pahi Krai di Kuala Krai (tujuh kes); dan Kluster Jalan 14/44 Pengkalan Chepa, Kota Bharu (tujuh kes).

Kluster pendidikan di Selangor membabitkan Kluster Persiaran Seri Putra di Hulu Langat dan Kuala Langat melibatkan 24 kes; Kluster Jalan Dahlia Empat di Sepang (16 kes); dan Kluster Jalan Mawar Salak Tinggi, Sepang (lima kes).

Di Pahang, dua kluster pendidikan iaitu Kluster Lebuhraya Gambang, Kuantan membabitkan 14 kes; dan Kluster KM6 Jalan Kuala Lumpur-Bentong di Bentong (54 kes).

Kluster pendidikan lain ialah:

Semalam, Ketua Pengarah Kesihatan Tan Sri Dr Noor Hisham Abdullah mendedahkan hasil siasatan Pejabat Kesihatan Daerah ke atas kes dan kluster pendidikan antara lain berpunca daripada ketidakpatuhan terhadap prosedur operasi standard (SOP) ketika di sekolah dan luar waktu persekolahan formal, terutama di asrama.

Punca lain ialah:

Sementara itu, KKM juga melaporkan lima kluster tempat kerja turut dikesan semalam melibatkan dua di Pulau Pinang, dan masing-masing satu di Sabah, Selangor serta Johor, manakala dua lagi adalah kluster komuniti (Selangor), dan satu kluster kumpulan berisiko tinggi di Sabah.


PKR sokong Ahmad Said jadi ‘poster boy’, tapi mesti ada gambar PMX

Gambar Perdana Menteri Datuk Seri Anwar Ibrahim mesti diletak dalam poster bersama Pengerusi UMNO Terengganu, Datuk Seri Ahmad Said.

PKR Terengganu meletak syarat tersebut untuk menyokong Ahmad sebagai ‘poster boy’ kerajaan campuran pada Pilihan Raya Negeri (PRN) tidak lama lagi, kata seorang Ahli Majlis Pimpinan PKR, Azan Ismail.

“Dia kena bersama Anwar – seorang dari negeri dan seorang dari pusat sebagai ‘poster boy’,” katanya dipetik laporan FMT.

“Kita tak boleh tinggal Anwar. Dia perlu jadi ‘poster boy’ utama dalam mana-mana PRN. Kita setuju kalau nak gabungkan Anwar dengan ‘poster boy’ negeri.”

Barisan Nasional (BN) Terengganu sebelum ini berkata mereka akan mempertaruhkan Ahmad sebagai wajah gabungan itu pada PRN akan datang, dan akan mencalonkan beliau sebagai Menteri Besar (MB) jika berjaya menawan Terengganu.

Dalam pada itu, Azan berkata enam kerusi diperuntukkan untuk Pakatan Harapan (PH) manakala 26 lain untuk UMNO-BN di Terengganu.

“Kalau ikut pengumuman tak rasmi PH diberi enam DUN dan UMNO 26 tapi masih dalam rundingan lagi.

“Saya harap ada tambahan kerusi,” katanya, sambil mengingatkan peluang BN menawan Terengganu lebih baik dengan kerjasama PH.

Untuk rekod, 22 kerusi Dewan Undangan Negeri (DUN) Terengganu dikuasai PAS manakala 10 DUN pula adalah UMNO.

Ditanya tentang teguran Ahmad kepada PKR supaya ‘ukur baju di badan sendiri’ kerana meminta tambahan kerusi pada PRN kelak, Azan percaya Adun Kijal itu tertekan dengan tanggungjawab merampas Terengganu daripada PAS.


1,712 kes baharu, dua kematian

Jumlah jangkitan baharu Covid-19 di seluruh negara dalam tempoh 24 jam semalam (Ahad, 16 Oktober 2022), turun mendadak daripada 2,023 kes yang dicatat pada Sabtu kepada 1,712 kes, lapor Kementerian Kesihatan (KKM).

Dua daripadanya adalah kes import, manakala selebihnya adalah jangkitan tempatan.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,867,192 kes, dengan 4,806,883 pesakit telah sembuh, termasuk 1,699 yang pulih semalam.

Menurut data laman sesawang Github KKM, daripada jumlah kes baharu itu, 1,258 kes melibatkan individu yang telah menerima suntikan dos penggalak; 301 kes (penerima dua dos); 147 kes (individu tidak divaksinasi); dan enam kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,892 kes masih aktif, meningkat lagi berbanding 23,881 kes yang dilaporkan sehingga Sabtu.

Daripada jumlah itu, 22,854 pesakit masih menjalani kuarantin di rumah (22,882 pesakit pada Sabtu); 1,002 dirawat di hospital (965 Sabtu); dan 36 pesakit dimasukkan ke unit rawatan rapi (34 Sabtu), dengan 19 daripadanya memerlukan alat bantuan pernafasan (20 Sabtu).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

KKM juga memaklumkan bahawa dalam tempoh 24 jam semalam, dua pesakit Covid-19 meninggal dunia, termasuk satu kes kematian di luar fasiliti kesihatan atau brought in death (BID).

Kes kematian itu dicatat di Kedah (BID), dan Johor.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban adalah sebanyak 36,417 kes.

Daripada jumlah yang dilaporkan itu, sebanyak 7,743 kes adalah kematian BID.


Perbicaraan rayuan kes rasuah Isa Samad ditangguh lagi ke 26 Jun

Sepatutnya perbicaraan rayuan melibatkan kes rayuan Tan Sri Mohd Isa Abdul Samad bermula hari ini, tetapi ia ditangguhkan sekali lagi ke 26 Jun ini.

Bekas Pengerusi FELDA itu sebelum ini sudah disabitkan hukuman penjara enam tahun dan denda RM15.45 juta atas kesalahan rasuah RM3 juta, namun hukuman belum dilaksanakan kerana masih masih dalam perbicaraan di Mahkamah Rayuan.

Peguam bela Mohd Isa, Siti Sarah Khalil, berkata penangguhan itu bagi memberi masa kepada pihaknya untuk memfailkan hujahan balas pihak pendakwaan.

“Penangguhan berkenaan dibenarkan Timbalan Pendaftar Mahkamah Rayuan, Muhammad Noor Firdaus Rosli, ketika pengurusan kes itu secara dalam talian hari ini,” katanya dipetik laporan BH.

Sementara itu, Timbalan Pendakwa Raya, Afzainizam Abdul Aziz, ketika dihubungi mengesahkan tarikh baharu prosiding rayuan terbabit.

Pada 3 Februari 2021, Mahkamah Tinggi Kuala Lumpur mensabitkan Mohd Isa, 74, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak oleh FELDA.

Kesalahan itu didakwa dilakukan di Tingkat 49, Menara FELDA, Platinum Park, No 11, Persiaran KLCC, di sini antara 21 Julai 2014 hingga 11 Disember 2015.

Hakim, Datuk Mohd Nazlan Mohd Ghazali, menjatuhkan hukuman penjara enam tahun bagi setiap pertuduhan menjadikan jumlah keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun, Mohd Isa hanya perlu menjalani hukuman penjara enam tahun apabila mahkamah memerintahkan supaya semua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta, di samping menetapkan tertuduh perlu melaporkan diri di balai polis berdekatan setiap bulan hingga rayuan selesai.


Laporan petik Wan Junaidi kata Agong perkenan tiada undi percaya

Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar dilapor memberitahu bahawa Yang di-Pertuan Agong memberi perkenan supaya undi percaya terhadap Datuk Seri Ismail Sabri Yaakob sebagai Perdana Menteri, tidak dilaksanakan.

Memetik laporan Mkini dan FMT, Wan Junaidi memberitahu demikian pada sidang media di Putrajaya hari ini.

“Perlembagaan Persekutuan telah beri kuasa besar kepada Agong untuk lantik perdana menteri yang diyakininya mempunyai sokongan majoriti dan ketika itu, 114 Ahli Parlimen menyokong (Ismail Sabri).

“Ini bukan anggapan lagi, (Ahli Parlimen) memang mengadap Agong (untuk menyatakan sokongan). Jadi dalam masa singkat, saya tidak lihat mereka mengubah pendirian.

“Jika tempoh masa enam atau tujuh bulan, mungkin ada yang ubah fikiran. Jadi berdasarkan ini, Agong berkenan undi percaya tak perlu diadakan,” katanya dipetik dari Mkini.

Menurut laporan itu beliau mendapat tahu perkara berkenaan setelah diberitahu sendiri oleh Perdana Menteri kepadanya ketika mesyuarat Kabinet pertama sebelum ini.

Pada 18 Ogos lalu, Yang di-Pertuan Agong mengingatkan bahawa Perdana Menteri yang bakal dilantik hendaklah mengemukakan usul undi percaya di Dewan Rakyat secepat mungkin untuk mengabsahkan kedudukannya mendapat kepercayaan ahli Dewan Rakyat.

Ismail Sabri mengangkat sumpah sebagai PM kesembilan pada 21 Ogos.

Ketiadaan usul undi percaya terhadap Ismail Sabri juga disahkan apabila ianya tidak ada dalam aturan mesyuarat Dewan Rakyat yang akan bersidang mulai 13 September ini.

Demikian juga tiada usul untuk mengosongkan jawatan Speaker Dewan Rakyat, Datuk Azhar Azizan Harun. Berdasarkan kertas aturan mesyuarat, agenda pertama ialah membahas titah Yang di-Pertuan Agong disusuli memilih Timbalan Speaker Parlimen.

Usul Menteri Dalam Negeri menyusul selepas itu diikuti usul enjunjung titah Yang di-Pertuan Agong oleh Ahli Parlimen Beaufort Datuk Azizah Mohd Dun.

Kerajaan juga akan membentangkan lima rang undang-undang(RUU) untuk bacaan kedua, termasuk Rang Undang-Undang Suruhanjaya Bebas Tatakelakuan Polis 2020.


25,000 pengunjung ke rumah terbuka capai sasaran: Saifuddin

Majlis Rumah Terbuka Malaysia MADANI yang diadakan di Hotel Raia, di sini hari ini berjaya mencapai sasaran lebih 25,000 pengunjung, kata Menteri Dalam Negeri Datuk Seri Saifuddin Nasution Ismail.

Terdahulu, Sinar Harian melaporkan pengunjung yang hadir ke Rumah Terbuka anjuran Menteri Besar Kedah pada Khamis lalu dianggarkan lebih 50,000 orang hadir memeriahkan majlis tersebut.

Beliau berkata hidangan makanan di 60 gerai yang disediakan juga hampir habis walaupun majlis belum berakhir lagi, lapor Bernama.

“Saya sempat buat tiga pusingan untuk melihat sendiri majlis, saya yakin sasaran 25,000 kehadiran pengunjung berjaya dicapai dalam tempoh empat jam dan saya ingin mengucapkan terima kasih kepada semua yang hadir hari ini.

“Majlis rumah terbuka di Kedah ini merupakan program utama Perdana Menteri walaupun ia akan diadakan di lima lagi negeri yang lain dan ingin saya nyatakan bahawa tidak berlaku pembaziran kerana semua makanan seperti mi goreng, sate dan lemang habis,” katanya kepada pemberita.

Beliau berkata demikan ketika ditemui di Majlis Rumah Terbuka Malaysia MADANI di sini, hari ini yang dihadiri Perdana Menteri Datuk Seri Anwar Ibrahim serta barisan menteri kabinet yang lain.

Sultan Kedah Al-Aminul Karim Sultan Sallehuddin Sultan Badlishah turut berkenan berangkat ke majlis itu.

Sementara itu Saifuddin berkata kehadiran Menteri Besar Kedah Datuk Seri Muhammad Sanusi Md Nor yang mengiringi keberangkatan Sultan Sallehuddin turut dapat menguatkan semangat ukhwah dan muhibah walaupun berlainan fahaman politik.

“Ini menunjukkan kematangan orang politik untuk mengenepikan sebarang sentimen dan perbedaan dari segi politik.. pemimpin-pemimpin politik yang berbeda haluan ini boleh berada di platform yang sama seumpama merayakan Aidilfitri ini,” katanya.

Sementara itu Saifuddin Nasution berkata jumlah peruntukan untuk Kedah yang telah diumumkan oleh Kerajaan Persekutuan membuktikan bahawa kerajaan Pusat tidak memandang sepi terhadap kerajaan negeri yang ditadbir oleh pembangkang.

“Kerajaan Persekutuan telah umum, peruntukan dalam projek baharu atau projek yang bersambung (untuk Kedah), nilainya adalah berjumlah RM1.6 bilion.. ini bukan projek dalam perancangan tetapi ini adalah bajet yang telah diluluskan meliputi 442 projek Persekutuan di negeri (ini).

“Ia terdiri daripada 136 projek baharu manakala 306 adalah projek sambungan.. jadi sekali lagi Perdana Menteri betul-betul menterjemahkan prinsip ini kepada masyarakat dan ia tidak langsung membedakan negeri yang tidak diterajui Kerajaan Perpaduan, tetap menerima peruntukan yang besar,” katanya.